Štrajkovi iranskih radnika u jeku ekonomske krize i pandemije\nZaposleni u šećerani Haft Tapeh na jugozapadu grada Šuša štrajkuju skoro 50 dana. (arhivska fotografija)\nUsred obeshrabrujuće ekonomske situacije, u Iranu su nedavno izbile demonstracije i štrajkovi radnika zbog neisplaćenih zarada i loših uslova rada, piše redakcija Radija Slobodna Evropa na engleskom jeziku.\nRadnici u fabrikama i gradskim službama, rudari, kao i zaposleni u zdravstvu su među onima koji su poslednjih nedelja protestovali u Iranu.\nMnogi kažu da mesecima nisu primili plate, dok se drugi žale na nesigurnost zaposlenja i teške uslove.\nProtesti su održani uprkos pandemiji COVID-19 od koje je u Iranu umrlo najmanje 16.000 i zaraženo skoro 300.000 ljudi, mada mnogi sumnjaju da nisu prijavljeni svi umrli i zaraženi u toj zemlji.\nIran se poslednjih nedelja suočio s porastom broja smrtnih slučajeva COVID-19, zbog čega se Iranci sve više pozivaju da poštuju protokole o higijeni i fizičkoj distanci. U utorak, 28. jula, zabeleženo je oko 235 smrtnih slučajeva i 2.667 novih zaraženih.\nRazorne američke sankcije od 2018. godine pogoršane krizom korona virusa značajno su oslabile iransku privredu pod kontrolom države, što je dovelo do rekordno niskih vrednosti nacionalne valute i visoke inflacije.\nU ponedeljak, 27. jula, grupa opštinskih radnika, prema izveštajima, okupila se ispred gradske većnice u gradu Jasudžu na jugozapadu Irana da objavi da nisu primili plate poslednjih devet meseci.\nTaj protest je bio poslednji u talasu skupova i štrajkova opštinskih radnika i zaposlenih po ugovoru u nekoliko gradova, uključujući Tabriz, Dezful, Horamabad i Ahvaz.\nGrupa radnika po ugovoru u Ministarstvu zdravlja 26. jula je protestovala ispred parlamenta, žaleći se na nesigurnost radnih mesta, loša osiguranja i niske plate, preneli su iranski mediji.\nJedan od demonstranata rekao je za poluzvaničnu novinsku agenciju Fars da tri godine nije dobio povišicu.\nDrugi demonstrant je rekao da su on i njegove kolege uključene u borbu protiv COVID-19 dobili povišicu od 15 odsto, dok su stalno zaposleni dobili povećanje od 50 odsto.\nNajmanje 140 zdravstvenih radnika koji su se borili protiv korona virusa preminulo je od COVID-19 otkada je prvi slučaj prijavljen u februaru.\nU prvim danima pandemije mnogi su se žalili na nedostatak lične zaštitne opreme. Zvaničnici su takođe upozorili da su bolničko osoblje i drugi zdravstveni radnici iscrpljeni borbom protiv smrtonosne pandemije u Iranu, koji je najteže pogođena zemlja korona virusom na Bliskom Istoku.\nZaposleni po ugovoru su prošlog vikenda protestovali u bolnici Behešti u Širazu, gde su demonstranti rekli da nisu dobili povišicu od 50 odsto kao njihove kolege sa zvaničnim ugovorima. Oni su optužili zvaničnike da su dali lažna obećanja.\nGrupa medicinskih sestara koje rade u bolnicama u provinciji Gilan – jednom od epicentara pandemije COVID-19 u Iranu – okupila se u maju ispred Ministarstva zdravlja u Teheranu da protestuju zbog svojih kratkoročnih ugovora. Ministarstvo zapošljava medicinske sestre po ugovorima na 89 dana kako bi izbeglo veće obaveze koje radnicima sleduju na osnovu ugovora od 90 dana ili više.\nProtest medicinskih sestara i osoblja je takođe održan u Isfahanu zbog, kako navode demonstranti, "diskriminacije u plaćanju i tarifama u iranskom zdravstvenom sistemu".\nKrajem juna, radnici u rudniku hromita Aminiar Fariab u jugoistočnoj provinciji Kerman održali su protest i upozorili da će prestati da rade iz protesta zbog nesigurnosti radnih mesta, neisplaćenih zarada i loših uslova rada.\n"Zarađujemo za život radeći u rudniku. Ne možemo protestovati svakog meseca zato što naši zahtevi nisu ispunjeni", rekao je jedan demonstrant.\nRudari su od maja održali nekoliko protesta.\nU provinciji Kerman je istog meseca, prema izveštajima, protestovalo nekoliko hiljada radnika rudnika uglja. Radnici su tražili veće plate i dugoročne ugovore, dok su se takođe usprotivili privatizaciji rudnika.\nTa pobuna radnika je samo jedan deo brojnih protesta i štrajkova koji su se dogodili u poslednje dve godine i u kojima su učestvovali i vozači kamiona, nastavnici i radnici u industriji čelika.\nIsto tako, zaposleni u šećerani Haft Tapeh u jugozapadnom grada Šuš štrajkuju skoro 50 dana tražeći neisplaćene zarade, obnavljanje socijalnih davanja i povratak radnika otpuštenih zbog protesta, uključujući istaknutog aktivistu Esmaila Bakšija koji je nekoliko puta pritvoren poslednjih meseci.\nFabrika privatizovana 2015. godine zapošljava više od 5.000 radnika, od kojih, kako se veruje, nekoliko stotina učestvuje u štrajku.\nVrednost iranske nacionalne valute je u padu, dok rastu cene, između ostalog, osnovnih prehrambenih proizvoda.\nNezaposlenost je takođe na visokom nivou kako je pandemija COVID-19 dovela do zatvaranja fabrika i radnji, kao i do otpuštanja.\nMinimalna mesečna zarada je oko 70 evra, dok je tročlanoj porodici potrebno najmanje 250 evra da pokrije osnovne troškove življenja, kaže Faramarz Tofighi, predsednik odbora za plate u Asocijaciji islamskih radničkih saveta.\nVlasti su takođe nedavno upozorile na moguće ulične nerede usled skoka inflacije i pogoršanja ekonomije.\nNiz nemira među radnicima povećava pritisak na iransku islamsku vladu, koja je u novembru na ulicama širom zemlje upotrebila ubojitu silu protiv demonstranata koji su izrazili gnev zbog naglog poskupljenja benzina. Mnogi su uzvikivali parole protiv lidera zemlje i procenjuje se da je ubijeno najmanje sto demonstranata.\nIstovremeno, u protekle dve godine su pritvorene desetine radničkih aktivista. Neki su osuđeni na zatvorske kazne, a neki na bičevanje pošto se zbog takvih protesta često plaća visoka lična cena.


Luka Petrović: NOVIM CJEVOVODOM BIĆE SMANjENI GUBICI NA MREŽI | | Trebinje Danas\nGradonačelnik Trebinja Luka Petrović izjavio je danas da je novoizgrađenim cjevovodom, dužine 4,3 kilometra, omogućeno bolje vodosnabdijevanje trebinjskih naselja Mostaći i Zasad, te da će biti smanjeni gubici na mreži.\nPetrović je danas tokom posjete ove lokacije napomenuo da se nakon izgradnje "Grada sunca" javila potreba za novim cjevovodom.\n"Stavljena je cijev takvog poprečnog presjeka koja može da zadovolji sva naselja zoning-plana Novo Trebinje. Ali, već smo blindirali cijev koja ide prema Zasadu, tako da će ovo naselje, kao i Mostaći, imati mnogo veći pritisak", rekao je Petrović.\nOn je naglasio da narednih 30 godina neće biti potrebna nikakva rekonstrukcija ovog cjevovoda.\nPetrović je dodao da će u narednoj fazi razvoja vodovodnog sistema biti izgrađen i rezervoar u Mostaćima, koji će omogućiti da voda slobodnim padom teče prema Popovom polju.\n"Na ovaj način želimo da pokažemo da ćemo i dalje ulagati u sela, posebno zbog svih ljudi koji žive tamo", rekao je Petrović.\nDirektor preduzeća "Vodovod" Spasoje Radović rekao je da je u ljetnjem periodu često dolazilo do prekida u vodosnabdijevanju u naseljima Mostaći i Zasad.\n"Izgradnjom novog cjevovoda konačno su riješeni ti problemi", rekao je Radović.\nIzgradnju novog cjevovoda, koji je pušten u funkciju prije sedam dana, finansirao je grad Trebinje sa 950.000 KM.\nGradonačelnik Trebinja Luka Petrović posjetio je i novi Vatrogasni dom, čija izgradnja je završena, a koji će biti u funkciji početkom naredne godine.


Obezbeđivanje Trampa koštalo Britaniju 18 miliona funti\nIzvor: RTS, 11.Okt.2018, 15:27\nŠefovi britanske policije izjavili su da je o bezbednosti američkog predsednika Donalda Trampa, dok je boravio u julu u poseti Velikoj Britaniji, brinulo gotovo 10.000 policajaca i da su troškovi bili gotovo 18 miliona funti.\nPrema rečima predsedavajuće Nacionalnog saveta policijskih šefova Sare Tornton, gotovo sve policijske snage u zemlji bile su uključene u obezbeđivanje četvorodnevne posete, >> Pročitaj celu vest na sajtu RTS << koja je zahtevala 26.000 smena i gotovo 10.000 policajaca, preneo je AP.\nTorntonova je rekla da se još radi na procenama koliko je operacija koštala, ali da je prema ranim procenama, reč o 18 miliona funti.\nTramp je tokom posete razgovarao sa britanskom premijerkom Terezom Mej, sastao se sa kraljicom Elizabetom II i posetio i teren za golf u Škotskoj.\nTokom posete organizovani su protesti protiv Trampa u Londonu i Škotskoj.\nSrbijaDanas.com: REKORDAN broj policajaca će čuvati Trampa prilikom njegove posete Velikoj Britaniji


Srbija: Policijska saznaja o Savamali u Tužilaštvu\nSa jednog od protesta zbog rušenja u Savamali\nDirekcija policije Ministarstva unutrašnjih poslova Srbije dostavila je Višem javnom tužilaštvu u Beogradu izveštaj povodom svih zahteva ovog tužilaštva u vezi sa slučajem rušenja nelegalnih objekata u Hercegovačkoj ulici, saopšteno je iz Ministarstva unutrašnjih poslova (MUP) Srbije.\nOsim citiranog u saopštenju se ne navode drugi detalji niti policijska saznanja o događajima od pre dvanaest i po meseci.\nU noći između 24. i 25. maja 2016. godine grupa osoba sa fantomkama na glavama bagerima je srušila više objekata u Hercegovačkoj ulici slučaj poznat kao Savamala, na prostoru na kom investitor iz Ujedinjenih Arapskih Emirata “Iglo hils” gradi novo naselje “Beograd na vodi”.\nMeđu objektima koji su srušeni bilo je i legalno podignutih.\nGrađani koji su se tom prilikom našli na licu mesta su maltretirani, dok je policija ignorisala pozive na pomoć.\nPredsednik Srbije, tada premijer, Aleksandar Vučić, juna prošle godine označio je gradske vlasti kao odgovorne za ovaj incident. Do danas niko iz krugova vlasti u Beogradu za to nije pozvan na odgovornost, dok je u toku nedavne kampanje za predsedničke izbore Vučić najavio da će je ostanak Siniše Malog na mestu gradonačelnika Beograda neodrživo.


Ona je navela da to što je Ministarstvo potpisalo Ugovor o poverljivosti sa tom kompanijom nalaže stranama da ne objavljuju u javnosti informacije o toku pregovora o saradnji.\n- Po završetku pregovora, izdaćemo zajedničko saopštenje o, nadamo se, uspešnim rezultatima i daljim koracima u jačanju saradnje - rekla je Matićeva.\nIPAK NIŠTA OD BALKANA Alibaba otvara centar u Belgiji\nOna je podsetila da je u septembru na sastanku u sedištu te kompanije sa potpredsednicom "Alibabe" Helen Hu i kompanijskim timom za Evropu dogovoreno da se do kraja godine finaliziraju svi planovi čiji je krajnji cilj plasiranje platforme za elektronsko plaćanje Alipej na srpsko tržište, a da se na tržištu Kine promoviše turistička ponuda Srbije.\nPodsetimo, "Alibaba" je nedavno najavila gradnju velikog logističkog centra, koji je želela i Srbija, u Belgiji.\nIako veliki broj građana Srbije živi u sopstvenoj kući ili stanu, zvanična evropska statistika koja se bavila i našom zemljom, pokazuje da Srbi žive u kvadraturi najčešće nedostojnoj udobnog i komfornog života.


Veze RS i Srbije: Bosanski zalogajčić?\nU Beogradu je održana druga sednica Veća za saradnju Srbije i Republike Srpske po Sporazumu o specijalnim paralelnim vezama. Sednici su prisustvovali predsednik Srbije Boris Tadić, premijer Mirko Cvetković, predsednik RS Rajko Kuzmanović i premijer RS Milorad Dodik. Posle sednice i konferencije za novinare premijeri Cvetković i Dodik su otvorili nove prostorije Ustanove Republike Srpske na Trgu Republike.\nOne se nalaze u popularnom “Staklencu” u centru grada ali je prostor tako mali da u njega nisu uspeli da stanu radoznali novinari. Većina njih je ostala ispred vrata, gde je i održana mini pres konferencija.\nOvaj događaj samo je povod da, u trenutku ozbiljne krize u funkcionisanju BH države, posebno na liniji Banja Luka- Sarajevo, istražimo kakav je odnos Beograda prema Republici Srpskoj odnosno teritorijalnom integritetu susedne države.\nMnogi strani i domaći poznavaoci balkanskih prilika smatraju da je vruć krompir Balkana danas ponovo nestabilna dejtonska BiH, a ne više Kosovo u procesu sticanja nezavisnosti. Da li Beograd i dalje skriveno vuče konce u susednoj BiH preko Banja Luke, ili je politička klackalica „šta može Kosovo, to može i Republika Srpska“ , „nezavisnost Kosova za referendum o nezavisnosti RS“, stvar prošlosti?\nPredsednik Srbije Boris Tadić rekao je ono sto je na liniji nedavne pismene poruke odaslane iz Brisela u BIH: ne dovoditi u pitanje ni integritet države BiH, a ni opstanak Republike Srpske.\n„Srbija nikada neće dati podršku razgradnji entiteta i neće dati podršku razgradnji Bosne i Hercegovine.“\nHoće li ova izjava doprineti smirivanju tenzija na relaciji Banja Luka – Sarajevo? Da li je i kakva poruka prethodila iza zatvorenih Dodiku, čoveku koji je uz Harisa Silajdžića označen kao remetilački faktor na putu BIH prema Evropi?\nMa šta prethodilo, izjava premijera Milorada Dodika bila je sledeća:\n„Vlada Republike Srpske je ona koja štiti same osnove Dejtonskog sprazuma.“\nVratimo se malo u prošlost. Pre dve godine je potpisan Sporazum o uspotavljanju specijalnih i paralelnih odnosa Republike Srpske i Srbije. Tada je bivši premijer Vojislav Koštunica u istoj rečenici, sa jasnom političkom porukom, doveo u vezu poštovanje dejtonske Bosne i Hercegovine sa Rezolucijom 1244, koja je za Srbiju garant nepromenjenog statusa Kosova, dakle kao dela Srbije. Tada je, setimo se, iz Sarajeva u kome se to razumelo kao pretnja celovitosti te države, stigla ni malo diplomatska reakcija Ive Komšića: drzi dalje prste od Bosne “jer bi mogao dobiti i po prstima i po nosu“.\nDa li u Beogradu i danas računaju na dalju prekompoziciju Balkana i na utešnu nagradu „zalogaj susedne Bosne“ za izgubljeno Kosovo?\nNovinar Stevan Nikišić:\n„Beograd to nikada nije izričito tražio, bar ne u poslednje vreme. Ali ja ne isključujem mogućnost da bi se mnogi u Beogradu, pa čak i u vladajućoj koaliciji, obradovali, ako bi to neko drugi rekao.“\nProfesorka sociologije i funkcionerka LDP-a Vesna Pešić smatra da ni Hrvatska a ni Srbija nisu iskreno i do kraja digle ruke od Bosne i Hercegovine.\n„Moj utisak nije da su ni Srbija, ni Hrvatska definitivno rešile da nema podele Bosne, da to neće biti jabuka razdora na Balkanu, nego je taj griz koji je napravljen za vreme tih ratova, i dalje ostao taj griz, sa jedne i sa druge strane.“\nU Beogradu , dakle, nema saglasnosti u proceni da li su pretenzije prema Bosni stvar proslosti ili su one prisutne , ali nesto skrivenije, i danas ? Pa cak nema ni saglasnosti koje proslosti, one dalje iz 90-ih , ili one blize iz Kostunicnog vremena. Stevan Nikšić:\n“Ja mislim da Beograd dokazuje svakoga dana da nema više onu imperijalnu pretenziju na Bosnu koju je, svakako, imao Slobodan Milošević, ali je Beograd zainteresovan, pre svega, za Republiku Srpsku. To se može videti po tome što se odavde ulažu pare, što je državni Telekom Srbije uložio u Telekom RS, što srpski tajkuni kupuju firme u RS... To pokazuje da Beograd ima zainteresovanost za RS koja je, rekao bih, legitimna.”\n“Zaista je teško pretpostaviti da je ta klackalica nestala, da je Srbija rešila da definiše svoje granice, da reši taj odnos sa Kosovom, i da zauvek reši nasleđe iz 90-ih preko Drine i sa Hrvatskom.”\nNekada “sasvim sporedne važne sitnice” pomognu da se razotkrije sustina stvari. Mi smo za ovu priliku iz arhive izabrali dve. Prva nevažna sitnica je podsećanje na atmosferu koja je pratila 90-te i koja će vas, možda, uveriti da su ta vremena za nama. Barem u Srbiji, ovakve pesme više ne prolaze.\n“Republiko Srpska, nikom te ne damoooooooo.”\nDruga, pak, nevažna sitnica je jedan lapsus koji se, nedavno, na početku ministrovanja desio tada malo iskusnom šefu diplomatije u novoj Vladi Srbije Vuku Jeremiću prilikom prve posete Banja Luci i koji će vas, možda, naterati da ne poverujete u eksplicitne poruke bezrezervno.\n“Meni je veliko zadovoljstvo da budem danas ovde u Banja Luci, na teritoriji Srbije.....”


InfoBrcko.com - JP "Putevi Brčko" do sada uspješno riješili zadatke, tu praksu nastavljaju\nJP "Putevi Brčko" do sada uspješno riješili zadatke, tu praksu nastavljaju\tIstaknuto\nZimsku sezonu dočekali su spremno i najbitnije putne komunikacije na vrijeme su učinili prohodnim.\nTakođe, uspjeli su da nakon prvog sniježnog prekrivača većinu parking mjesta u gradu učine slobodnim istovremeno sprječavajući da mnoga vozila budu parkirana na nepropisanim mjestima.\nPodsjećamo, JP "Putevi" Brčko prije početka zimske sezone realizovalo je niz projekata asfaltiranja i uređenja ulica u Brčkom što su građani pohvalili ove postupke preduzeća.\nTakođe, JP "Putevi" Brčko završavaju i jedan od najznačajnih projekata za građane Brčko distrikta BiH "obilaznica" koja se planira zvanično završiti ove godine u maju.\nUspješno su završili i projekat izgradnje mosta u Krepšiću, a pored izgradnje mosta JP "Putevi" Brčko povjereno je da gradi i nekoliko kružnih tokova na području Brčkog koji će doprinijeti poboljšanju saobraćajne infrastrukture u gradu.\nNe treba zaboraviti da je rukovodstvo ovog preduzeća uvođenjem sistema naplate parkinga u gradu JP "Putevi" Brčko uspješno regulisalo i parking prostor kao i mnoge gužve.


Od septembra ponovo rade bioskopi: Neće biti kao pre, ali cena karte je veliko iznenađenje - Sputnjik Srbija\n20:00 19.08.2020 Preuzmite kraći link\nStanković je naglasio da će republički Krizni štab doneti konačnu odluku o okolnostima u kojima će bioskopi ponovo biti otvoreni za publiku.\n"Krizni štab će doneti odluku da li će distanca između posetilaca bioskopa u samoj sali biti jedno ili dva sedišta. Naravno, porodice, parovi ili ljudi koji zajedno dođu da gledaju film biće u prilici da sede jedni pored drugih, ali sledeća karta će se prodavati sa jednim ili dva sedišta razmaka. Dakle svi koji se ne poznaju biće razdvojeni distancom", rekao je Stanković za Tanjug.\n"Te mere su usaglašene sa sličnim rešenjima u zemljama Evropske Unije kao što su Francuska, Slovenija, Austrija u kojoj su bioskopi već otvoreni", kazao je Stanković.\nKako kaže, simbolično će karta za sve projekcije u svim bioskopima koštati 15 centi.\n"To je podsećanje na 1928. godinu kada su u SAD počeli organizovano da prikazuju filmove, a cena karte je bila 15 centi" kazao je Stanković.


Vakcinacija u Srbiji: Sporo i preko reda | BIRN\nIako je među prvima u svetu dobila vakcine protiv kovida-19, Srbija se procentualno nalazi pri dnu svetske liste po broju vakcinisanih, pokazuju podaci agencije Blumberg. Slično pokazuje i zvaničan podatak koji je BIRN dobio od Instituta za javno zdravlje Batut.\nPrema Blumbergovom podatku od 10. januara, u Srbiji je vakcinisano 9.300 građana, što je 0,13 odsto populacije, dok Institut Batut tvrdi da je do 14. januara popodne potrošeno nešto više od 17.000 doza, što je 0,24 posto populacije.\nProcenat vakcinisanih svakako zavisi i od količine vakcina pristiglih u neku zemlju, ali i od organizovanosti i umeća država da te doze, što brže, nađu put do onih kojima su najpotrebnije.\nBlumbergovi podaci pokazuju da je u Srbiji taj put bio dugačak, jer je do pomenutog 10. januara bilo potrošeno tek 9.300 doza od više od 45.000 pristiglih.\nPodaci Batuta dostavljeni BIRN-u govore o znatnom porastu broja vakcinisanih u odnosu na prethodna dva dana – do 12. januara u Srbiji je bilo vakcinisano 12.000 građana, a dva dana kasnije 5.000 više – ukupno 17.000.\nKojim je tempom tekla vakcinacija iz dana u dan tokom protekle tri nedelje, koliko ona traje u Srbiji i ko je sve vakcinisan, za sada, nije poznato, jer nadležne institucije te podatke još uvek ne objavljuju.\nPrema podacima Blumberga (jer ih Svetska zdravstvena organizacija još uvek nema), ni na globalnom nivou rezultati vakcinacije nisu sjajni.\nU svetu je do 13. januara vakcinu primilo tek nešto više od 35 miliona ljudi ili oko 0,44 odsto svetske populacije. Lošije rezultate od Srbije imaju Meksiko (0,07 procenata vakcinisanih u odnosu na ukupno stanovništvo), Holandija (0,22), Kostarika (0,19) i Kuvajt (0,05), dok je ubedljivo najbolji Izrael sa 22 procenta vakcinisanih.\nPrema detaljima nacionalnog Operativnog plana za imunizaciju, prvom fazom vakcinacije u Srbiji trebalo bi da bude obuhvaćeno 720.600 ljudi, prvenstveno zdravstvenih radnika, pa najstarijih sugrađana. Apsolutni prioritet za vakcinaciju predstavlja 85.400 zaposlenih u kovid bolnicama i ambulantama.\nMeđutim, dok se medicinskim radnicima otkazuju već zakazane vakcinacije, jer vakcina nema dovoljno, u prvu fazu vakcinacije “upali” su i pojedini tužioci kao i članovi srpske Akademije nauka i umetnosti, koji se ne pominju u toj fazi Operativnog plana za imunizaciju.\nVerica Jovanović, direktorka Instituta Batut, u pisanom odgovoru za BIRN kaže da će se u narednom periodu povećati količine vakcina, kao i broj vakcinisanih.\n“Najviše vakcinisanih osoba u ovom momentu pripada licima zaposlenim u zdravstvenim ustanovama, a potom slede korisnici domova za stare i zaposleni u ustanovama socijalne zaštite”, kaže Jovanovićeva.\nOna nije odgovorila na pitanje zbog čega je došlo do odstupanja od plana vakcinacije koju je definisao Batut, pa su umesto najugroženijih, vakcinisani pojedini nosioci tužilačkih funkcija, dok se istovremeno, prema saznanjima BIRN-a, od sledeće nedelje planira sprovođenje imunizacije u tužilaštvima.\nNa osnovu koje odluke je, mimo zvaničnog plana imunizacije, započela vakcinacija u tužilaštvu, i to samo pojedinih tužilaca, pitali smo Ministarstvo pravde i nekolicinu javnih tužilaštava, uključujući i Republičko javno tužilaštvo (RJT), ali ni sa jedne adrese nismo dobili nikakav odgovor.\nInformacije o dosadašnjem toku imunizacije potražili smo i od državnog sekretara Ministarstva zdravlja dr Mirsada Đerleka, ali on nije reagovao ni na pozive, ni na pitanja poslata pisanim putem.\nSpor početak imunizacije u Srbiji\nImunizacija u Srbiji započela je 24. decembra 2020. godine. Prema izveštajima medija, u zemlju je do sada stiglo ukupno 45.300 vakcina od čega 42.900 Fajzerovih i 2.400 vakcine Sputnjik V, što je dovoljno za 22.650 građana, jer svaka osoba mora da primi dve doze.\nPokušali smo da saznamo i zvaničan podatak o tačnom broju do sada pristiglih vakcina, ali taj podatak iz Batuta nismo dobili.\nInače, do sada u Srbiji nije bilo ni zvaničnih podataka o tome koliko je osoba ukupno vakcinisano od početka imunizacije. Podatak o 17.000 vakcinisanih zaključno sa 14. januarom, iz Batuta smo dobili u pokušaju da proverimo već pomenuti Blumbergov podatak od 10. januara prema kojem je do tog trenutka potrošeno 9.300 doza.\nBatutovi podaci, dakle, govore da se situacija naglo popravila, jer je za tri dana vakcinisano gotovo isto onoliko osoba koliko tokom prethodnih 17 dana vakcinacije.\nKo je, međutim, tačno te vakcine primio, odnosno koje kategorije stanovništva su dobile ovih 17.000 doza, koliko je među njima lekara, a koliko starih i onih koji se o njima staraju u domovima, da li među njima ima i onih koji nisu predviđeni aktuelnom fazom imunizacije, te kolikom je broju osoba u međuvremenu došlo vreme za revakcinu, nije poznato.\nIako su prema Operativnom planu imunizacije, Batut i Ministarstvo zdravlja u obavezi da javnost obaveštavaju o broju vakcinisanih i svim informacijama u vezi sa procesom imunizacije, to za sada ne čine.\nDirektorka Instituta Batut Verica Jovanović u odgovoru na pitanje BIRN-a navodi da će sistem izveštavanja “uskoro biti uspostavljen” i da će raditi “prema dinimici koju Nacionalno telo za imunizaciju bude usvojilo”.\nOna dodaje i da je najviše osoba primilo Fajzerovu vakcinu, srazmerno količinama koje su pristigle, ali ne odgovara na deo pitanja o tome koliko osoba je vakcinisano iz svake pojedine kategorije predviđene planom instituta na čijem je čelu.\nPodatke o obuhvatu imunizacije u svetu i u Srbiji još uvek nema ni Svetska zdravstvena organizacija. Kako je za BIRN rečeno u beogradskoj kancelariji te organizacije, podaci se još ne prikupljaju, jer se trenutno uspostavlja sistem za njihovo praćenje.\nNapominju i da se nalazimo tek na početku procesa imunizacije i da je vremenski period od mesec dana suviše kratak za procenu sprovođenja vakcinacije.\n“Vakcinacija u svetu započeta je u decembru, tako da mi govorimo o imunizaciji koja traje nešto više od mesec dana. U nekim državama vakcinacija se izvodi tek treću nedelju, a u preko 150 zemalja vakcinacija nije ni počela”.\nTakođe se navodi i da je Srbija jedna od prvih zemalja u svetu koje su započele proces imunizacije protiv kovida 19.\n“Mi smo u redovnom kontaktu sa nadležnim institucijama i pratimo proces imunizacije, pružamo podršku i smernice kako bi taj proces bio što uspešniji. Dostupni podaci pokazuju da se imunizacija sprovodi u kategorijama starijeg stanovništva i među zaposlenima u zdravstvenim ustanovama”.\nDo vakcine preko reda\nIako se proces vakcinacije u Srbiji sporo odvija i uprkos tome što je od 720.600 građana koliko ih je obuhvaćeno prvom fazom Plana imunizacije, vakcinisano tek nešto više od dva odsto, Srbija je bez objašnjenja zašto, nezvanično i u tajnosti, ušla u drugu fazu vakcinisanja.\nTokom proteklog vikenda, naime, pojedini mediji objavili su da je Republičko javno tužilaštvo (RJT) organizovalo vakcinaciju pojedinih, odabranih javnih tužilaca. Kako BIRN saznaje, nakon inicijacije u vrhu tužilaštva, spiskovi za vakcinaciju su se proširili na čitava tužilaštva. I dok se pojedinim lekarima otkazuju već zakazane vakcinacije, kako je to u četvrtak gostujući na N1 rekao dr Rade Panić, tužioci su, kako BIRN saznaje, obavešteni da bi trebalo da budu vakcinisani sledeće sedmice.\nOvo preskakanje faza obavljeno je u tajnosti, a tako bi i ostalo da o tome nisu izvestili pojedini mediji. Oni su tokom proteklog vikenda objavili da su u organizaciji RJT navodno vakcinisani Republička javna tužiteljka, Apelacioni javni tužilac u Beogradu, javni tužilac Prvog osnovnog tužilaštva u Beogradu i njegova supruga koja je zamenica višeg javnog tužioca u Beogradu, kao i apelacioni javni tužilac u Kragujevcu.\nKako BIRN saznaje, tajna vakcinacija obavljena je one prve sedmice nove 2021, odmah posle novogodišnjih praznika.\nNakon što su tokom vikenda mediji objavili informaciju o pelcovanju odbranih tužilaca, prema informacijama BIRN-ovih izvora u tužilaštvu, poziv za prijavljivanje za vakcinaciju su tokom tog istog vikenda, počeli da dobijaju i ostali tužioci, zamenici javnih tužilaca, kao i zaposleni u administraciji. Izvori kažu da je akcija usledila kako bi se prikrili tragovi selektivnog vakcinisanja nekolicine tužilaca i kako bi se utišalo nezadovoljstvo unutar tužilačke organizacije nakon što je ova informacija dospela u javnost.\nBudući da državna uprava, sudovi i tužilaštva nisu obuhvaćeni prvom fazom vakcinacije, pokušali smo da saznamo po kom kriterijumu i na osnovu koje odluke su javna tužilaštva, preko noći, obeležena kao rizična kategorija. Kako su umesto lekara iz crvene zone, starih, bolesnih i onih koji se o njima staraju u domovima, na red, u tajnosti, došli prvo pojedini, a zatim i svi tužioci.\nPitanja smo još u subotu, 9. januara uputili Ministarstvu pravde, RJT-u, Prvom i Drugom osnovnom javnom tužilaštvu, Apelacionom i Višem tužilaštvu u Beogradu, a dva dana kasnije i dr Mirsadu Đerleku koji je i šef nedavno osnovanog Nacionalnog koordinacionog tima za imunizaciju, i niko od njih nije čak ni potvrdio prijem mejla, a većina nije odgovarala ni na telefonske pozive.\nDoduše, na sajt RJT-a je u ponedeljak, 11. januara postavljeno saopštenje u vezi sa vakcinacijom. Njime informacije nisu demantovane, ali su najoštrije osuđene.\n„RJT najoštrije osuđuje pokušaje politizacije mera medicinske zaštite javnog tužilaštva u Republici Srbiji, koje očigledno predstavljaju nastavak političkog pritiska putem daljeg nastojanja da se značaj i uloga javnog tužilaštva u našoj zemlji relativizuje i umanji“, navedeno je u saopštenju u kom je prethodno rečeno da je tužilaštvo preduzelo korake radi obezbeđenja mogućnosti dobrovoljnog vakcinisanja zaposlenih u tužilaštvima, „imajući u vidu značaj javnog tužilaštva kao ključnog organa za krivično-pravnu zaštitu u našoj zemlji.“\nI dok svoj red i dalje čekaju nastavnici, profesori i drugi zaposleni u prosveti, kao i mnoga druga zanimanja koja su svakodnevno izložena neposrednim kontaktima sa velikim brojem ljudi, iz medija smo, takođe, mogli čuti da je pre par dana u Urgentnom centru Srbije vakcinu primilo i 35 akademika Srpske akademije nauka i umetnosti, kao i da je planirano da vakcinu primi još toliko akademika.\nKako je plan vakcinacije u Srbiji (čijom prvom fazom nisu predviđeni ni tužioci ni akademici) rađen po preporukama SZO, ovoj organizaciji u Beogradu uputili smo pitanje i o tome kako vide nepoštovanje usvojenog plana vakcinacije i u kojim situacijama SZO preporučuje odstupanja od tog plana?\n„Svaka država izrađuje svoju strategiju vakcinacije kojom definiše i prioritetne grupe. U toku sprovodjenja imunizacije države mogu menjati strategije i operativne planove u odnosu na okolnosti“.\nOvaj odgovor zvuči logično. Problem je, međutim, u tome što u Srbiji, bar zvanično strategija i plan nisu menjani, ili bar javnost o tome nije obaveštena. Ako se od njih i odstupilo, javnost nije upoznata zbog čega. I da li je sve ovo najava da će najsigurniji put do svoje doze za građane Srbije biti onaj preko veze.\nKako je u svetu, a kako kod komšija\nPrema analizi Blumberga, najviši procenat građana vakcinu je primio u Izraelu – 22. Ujedinjeni Arapski Emirati su prema podacima od 13. januara bili na drugom mestu sa 12,97 procenata vakcinisanih. Sledi Bahrein sa 6,83, Ujedinjeno Kraljevstvo sa 4,59, Amerika 3,28. Danska je vakcinisala nešto malo više od dva odsto, dok ostale zemlje imaju oko jedan ili ispod jedan odsto.\nRusija i Kina koje su razvile svoje vakcine, obavile su imunizaciju tek kod 1,02 odsto, odnosno 0,64 procenta stanovnika. Treba napomenuti da za razliku od većine drugih zemalja, podaci za ove dve države nisu ažurirani i datiraju od pre nekoliko dana – za Kinu su od 8. januara, a za Rusiju od 11.\nMnogo bolja od Kine nije ni Nemačka koja je do 13. januara, prema Blumbergu, vakcinisala svega 0,91 odsto stanovnika. Francuska je potrošila nešto više od 247.000 doza, što je bilo dovoljno za vakcinisanje 0,38 odsto stanovnika.\nHrvatska je, prema podacima od 11. januara, vakcinisala svega 0,66 odsto na 100 stanovnika. Slovenija je nešto bolja sa 1,18 odsto. Bosna i Hercegovina, Crna Gora i Severna Makedonija, čija porudžbina može da obezbedi vakcinu za pet odsto populacije, još uvek čekaju prve doze.\nZbog čega postoji velika razlika među zemljama u broju vakcinisanih i zašto je ukupan broj vakcinisanih na svetskom nivou prilično mali?\nDeo odgovora može se naći u tekstu nedavno objavljenom na sajtu američkog istraživačkog centra Džons Hopkins.\nKao jedan od razloga sporog procesa vakcinisanja u Americi navodi se da je Fajzerova vakcina odobrena pre nekoliko nedelja, a Modernina tek pred Božić i da su se tokom praznika stvari odvijale usporeno. Pominje se i pritisak na zdravstveni sistem zbog i dalje velikog broja zaraženih i umrlih, ali ipak se konstatuje da je postignuto manje od očekivanog.\nNavodi se i da je isporučena samo polovina predviđenih doza vakcine, a iskorišćeno tek 30 odsto.\nLanac snabdevanja je označen kao problem, a kao njegovo usko grlo ističe se manjak resursa potrebnih za davanje doza.\n“Davanje injekcija kovid-19 razlikuje se od davanja injekcija gripa – morate osigurati fizičko distanciranje, imati dovoljno lične zaštitne opreme, a ljude treba posmatrati 15 minuta nakon vakcinacije”, navodi se u tekstu u kome se naglašava i da Fajzerova vakcina ima vrlo specifične zahteve za skladištenje i mora se odmrznuti i razblažiti pre primene.\n“Vakcina Moderna je lakša za čuvanje, ali ipak zahteva hladnjaču. U ovom trenutku jednostavno nemamo dovoljno osoblja, prostora i vremena za bržu vakcinaciju”, navodi se u tekstu.\nZbog čega je Izrael u tako velikoj prednosti u odnosu na druge? Ta zemlja je, poput mnogih drugih, naručila milione vakcina i pre nego što su testirane i odobrene, a uspeli su da pristigle doze iskoriste najvećom brzinom.\nZaslugu za to snosi zdravstveni sistem koji od građana zahteva da se od rođenja pridruže jednoj od četiri organizacije za održavanje zdravstvenog sistema koje finansira država, a koje vode sveobuhvatnu digitalnu evidenciju.\nZa razliku od američkih narudžbi koje mogu da pokriju više od 300 odsto populacije, vakcine koje je naručio Izrael mogu da pokriju više od 137 odsto populacije.\nEksperti konstatuju da uspeh može ležati i u činjenici da je Izrael manja zemlja, sa manjim brojem stanovnika – ima ih oko devet miliona. Međutim, ne treba izgubiti iz vida da nijedna od zemalja sa približnim brojem stanovnika i količinom poručenih vakcina, nije ostvarila ni približan rezultat u dosadašnjem toku vakcinacije.


In Centar je inovativna i jedinstvena platforma za socijalno preduzetništvo. Svojim delovanjem podržava razvoj socijalnog preduzetništva i društveno odgovornog poslovanja. In Centar doprinosi profesionalnom razvoju pojedinaca i organizacija u cilju rasta njihovog preduzetničkog potencijala.\nSamu podršku sprovodi kroz svoje usluge coworkinga, besplatnih konsultacija, prostora za organizaciju događaja, virtuelnih kancelarija, treninga i obuka. Verujemo da međusobnim povezivanjem pojedinaca, organizacija i kompanija možemo zajedno doći do odgovornog društva. Saradnjom sa In Centrom različiti akteri postaju društveno odgovorni, a pojedinci ostvaruju značajnu ulogu u oblasti društvenog aktivizma.\nCoworking ima stopu rasta od 400 odsto godišnje. Trenutni podaci govore da će do 2020. godine čak 40 posto radne snage biti coworkeri, a čak 70 procenata ispitanika se oseća zdravije, sa smanjenom dozom stresa, od kad radi u coworking prostoru. To proizilazi iz činjenice da je rad daleko manje formalan.\nSrbija danas ima oko 20 coworking prostora. In Centar je pet friendly, ima profesionalno osoblje, poseduje opremu visokog kvaliteta, a coworkeri su preduzetnici iz raznih branši, što doprinosi atmosferi i radu klijenata. Osnivanje In Centra podržali su Forum mladih sa invaliditetom, Centar za razvoj inkluzivnog društva, UG Evo Ruka, UG Perspektive i UG Novi dan.


Koncertom Saše Matić završena 55. Oplenačka berba – RTV SUNCE Arandjelovac\nHome » Aranđelovac » Koncertom Saše Matić završena 55. Oplenačka berba\nKoncertom Saše Matić završena 55. Oplenačka berba\nKoncertom Saše Matić i nezapamćenim kolapsom u saobraćaju posetilaca koji su se vraćali kući, završena je najveća privredno turistička manifestacija u Srbiji 55. OPLENAČKA BERBA !!!\nUlice Topole su bile premale da prime sve posetioce koji su došli u Topolu i svaku dosadašnju manifestaciju su posećivali oko 200 000 ljudi ali ova je daleko premašila taj broj a i broj izlagača grožđa i proizvoda od grožđa .\nKrajem septembra 2014. godine manifestacijom Oplenačka berba i Sabor izvornog narodnog stvaralaštva – po projektu kojim je Turistička organizacija aplicirala na konkurs Evropske komisije “Turizam i lokalno nematerijalno kulturno nasleđe” – Topola uvršćena u mrežu izuzetnih destinacija Evrope – EDEN.\nProteklih dana Topolu je posetilo na desetine hiljada turista koji su slavili berbu grožđa i koji degustiraju nadaleko čuvena oplenačka vina.\nIstovremeno je održan i Sabor izvornog narodnog stvaralašta, narodne pesme i igre izvornih igračkih i pevačkih grupa, sa oko 700 učesnika, koji Oplenačkoj berbi da nezaboravan pečat.\nPrethodna: Počinje 14. Kids Fest\nSledeća: Pobeda fudbalera Šumadije


Uprava policije Crne Gore je saopštila da je utvrdila da je preko Atlas banke, biznismena Duška Kneževića, oprano više od pola milijarde eura prljavog novca, a sumnja se da kriminalnu organizaciju čine desetine pojedinaca i firmi.\nRadio Slobodna Evropa saznaje da je i Centralna banka nalaze kontrole Atlas banke podnijela Upravi za sprječavanje pranja novca.\n"Centralna banka je Upravi za sprječavanje novca dostavila nalaz kontrole Atlas banke", rekao je za Radio Slobodna Evropa direktor sektora za kontrolu banaka, Centralne banke Dejan Vujačić, uz obrazloženje da Centralna banka ima zakonsku obavezu da to uradi kada ustanovi da u poslovanju neke banke postoji osnov za sumnju na pranje novca.\n"Ukoliko tokom vršenja nadzora Centralna banka smatra da postoji osnov za sumnju da je određena transakcija predstavljala pranje novca dužna je da, u skladu sa Zakonom, o tome obavijesti nadležni državni organ", rekao je Vujačić, koji objašnjava da se nadzor vrši u skladu sa godišnjim planom koji priprema na bazi rizika, odnosno da su rizičnije banke koje praktikuju rizične aktivnosti češće predmet kontrole.\n"Centralna banka je izvršila neposrednu kontrolu Atlas banke i nalaze "u dijelu" sprječavanja pranja novca dostavila Upravi za sprječavanje pranja novca", rekao je Vujačić, uz napomenu da su konkretni nalazi kontrola povjerljivi i da se zbog toga ne mogu dijeliti sa javnošću.\nCentralna banka Upravi za sprječavanje novca dostavila nalaz kontrole Atlas banke\nIz Uprave za sprječavanje pranja novca nijesu odgovorili na naša pitanja u vezi sa slučajem sumnji policije i Tužilaštva da je Atlas banka, preko svog sistema za plaćanje preko interneta, omogućila stavljanje nezakonito stečenih 550 miliona eura u legalne tokove.\nNi iz Specijalnog tužilaštva na pitanja u vezi trenutnog statusa predmeta i eventualnog podizanja optužnice nijesmo dobili nikakav odgovor.\nUprava policije je juče u pisanom saopštenju navela da su "postupajući po nalogu Specijalnog državnog tužilaštva policijski inspektori utvrdili da su osumnjičene firme otvorile račune kod Atlas banke AD Podgorica i da su ovlašćena lica, kako se sumnja, korišćenjem sistema "ecommerce" (promet robe i usluga preko interneta) vršila pranje novca preko tih računa i većinu sredstava prebacivala dalje svojim osnivačima - na račune stranih firmi u Crnoj Gori, u zemljama porijekla i ofšor (offshore) zonama".\n"Sumnjive transakcije se, po proceduri, sagledavaju od strane referenata koji na to ukazuju, šefova koji se bave time i analiziraju promet, internih i eksternih revizora, regulatora...", rekao je za Radio Slobodna Evropa, generalni sekretar Udruženja banaka Crne Gore Bratislav Pejaković, naglašavajući da se za sada radi o sumnjama i da je pri donošenju zaključaka neophodan oprez.\nAktuelni slučaj sumnji na pranje više od pola milijarde eura nije prva afera u vezi sa Atlas bankom\nKrivične prijave za pranje novca, Specijalnom državnom tužilaštvu su podnijete protiv ukupno 79 pojedinaca i 95 firmi iz Crne Gore i drugih zemalja.\nMeđu osumnjičenima u slučaju Atlas banke su, zajedno sa tri lica iz Crne Gore, šest sadašnjih i bivših zaposlenika na menadžerskim i operativnim pozicijama Atlas banke, koja se oglasila pisanim saopštenjem u kom je saopšteno da "vjeruju da će se vrlo brzo potvrditi regularnost njihovog poslovanja" koje je, kako tvrde, "prošlo sve supervizije i domaćih i međunarodnih regulatora".\nMeđutim, aktuelni slučaj sumnji na pranje više od pola milijarde eura nije prva afera u vezi sa Atlas bankom.\nI oktobra prošle godine je uhapšeno i pritvoreno šest službenika Atlas banke koje je Specijalno tužilaštvo za organizovani kriminal sumnjičilo za pranje novca.\nTada se oglasio Duško Knežević, predsjednik Atlas grupe, koja u Crnoj Gori obuhvata biznise od bankarstva i osiguranja, preko nekretnina i trgovine, do medija i obrazovanja. Posluje i u zemljama regiona, Grčkoj, Kipru i arapskim državama...Knežević je tada, Specijalnom tužilaštvu da sporni novac pripada njemu, da posjeduje dokaze o porijeklu i da su po njegovom nalogu dolari konvertovani u eure.\nZbog sumnjivih transakcija, Atlas banka je bila na meti i ruskih organa.\n"Apsolutno nijesu postojali nikakvi razlozi da nam ruska Centralna banka oduzme licencu", rekao je za Radio Slobodna Evropa izvršni direktor Atlas banke, Đorđe Đurđić polovinom 2014. nakon što je par mjeseci prije toga, Centralna banka Rusije zabranila rad moskovskom ogranku Atlas banke.


Korona nije zaustavila „Jedrenje na Dunavu“ – RADIO TELEVIZIJA BOR\nKorona nije zaustavila „Jedrenje na Dunavu“\nDONJI MILANOVAC, MAJDANPEK – U cilju podizanja svesti mladih u prekograničnom regionu, o korišćenju prirodnih resursa Dunava, Asocijacija „Lazarus“ iz Donjeg Milanovca i Turističko udruženje „Bononia“ iz Vidina pokrenuli su projekat „Jedrenje na Dunavu“, koji će trajati 15 meseci.\nU sklopu ovog projekta, koji se realizuje u okviru Interreg IPA programa prekogranične saradnje Bugarska-Srbija, u Donjem Milanovcu i Vidinu, pored obuke po 40 polaznika, s obe strane Dunava, održani su i seminari za marketing novog turističkog proizvoda „Jedrenje na Dunavu“, odnosno „Vetrohodstvo po Dunav“.\n„U tom smislu nabavljene su i jedrilice, uvezene iz Engleske, koje će u ova dva grada biti na raspolaganju turistima koji žele da se oprobaju u jedrenju, što je, takođe, jedan od ciljeva projekta“, dodaje Sašo Lazarevski iz Asocijacije „Lazarus“.\nIako je pandemija korone sprečila okupljanje, uzvratne posete i zajedničke obuke mladih iz Bugarske i Srbije, učesnici iz Donjeg Milanovca, odnosno opština Borskog okruga i Vidina, saglasni su u oceni da je projekat, pored savladavanja veštine jedrenja, ispunio i svoj drugi cilj, a to je umrežavanje ljudi koji žive u slivu ove reke, koja posebno u delu Đerdapa pruža odlične uslove za rekreativno i profesionalno bavljenje ovim sportom.\nTags: Donji Milanovac, ipa projekat, jedrenje na dunavu, Majdanpek, vidin\nPrevious Ogrevno drvo u Majdanpeku oko pet hiljada dinara\nNext Podrška EUBID projekta majdanpečkom Biznis inkubatoru


Novi Sad, grad u kome je lako uživati - Saveti.rs\nNovi Sad, grad u kome je lako uživati\nSmeštaj u Novom Sadu, vožnja gradom, šetnja centrom… sve ove ugodnosti čekaju na vas.\nKada biste zaboravili mesto rođenja i putovali po svetu u potrazi za gradom koji će vam prirasti srcu, koji bi to grad za vas bio? Jedan od najlepših u Srbiji, drugi po veličini, ali mnogima prvi po lepoti, Novi Sad pleni svom svojom lepotom i duhom koji ima u sebi.\nRavničarski, umeren, pažljivo isplaniran i sagrađen, za Beograđane usporen, a za ljubitelje taman po meri. Meraklijski sa geslom “Kako ćemo, lako ćemo” i imamo vremena za sve, posebno za sitnice i uživanje. Pun je zelenila, parkova, njegovim obodom proteže se dug kej naslonjen na obalu Dunava, dok sa duge strane grad sa visine čuva usamljena u svojoj lepoti Petrovaradinska tvrđava. Veliki beli sat vidi se i sa keja, na njemu piše da uvek ima dovoljno vremena da se prepustimo užitku, jer je život isuviše kratak da bi nam prošao u nerviranju i jurnjavi.\nLepota Novog Sada je upravo u tome što za svakog može ponešto da se nađe, i za staro i za mlado. Leti su široki bulevari, kao i letnji korzo u centru grada prepuni mladih devojaka i momaka. Imate i gde da prošetate i šta da vidite: od kulturnog, sportskog, pa sve do zabavnog sadržaja. Noćni život u stopu prati Beogradski ali po znatno nižim cenama, kako taksija tako i cena pića, restoranskih i drugih usluga.\nStarosedeoci kažu da je ovaj grad prerastao sebe, mnogo se proširio, ali nije izgubio onu palanačku atmosferu i duh. I dalje je to grad gde komšije zajedno piju kafu i gde svako o svakom sve zna. Kada se govori o Novom Sadu nikako ne sme da se zaboravi Egzit koji je jedan od najboljih svetskih muzičkih festivala, svake godine u Novi Sad dovodi veliki broj gostiju iz zemlje ali i sveta. Novi Sad u letnjem periodu postaje mala metropola u kojoj su svi dobro došli, priča se jezikom dobrodošlice koji svi razumeju, prihvataju, uče i zato se ovde uvek vraćaju.\nUkoliko imate želju da zaista upoznate Novi Sad mimo manifestacija, velikih povoda i halabuke i odlučite da ga posetite bar na nedelju dana, hoteli su brojni, a cena smeštaja zavisi kako od uređenosti enterijera, tako i do pozicioniranosti u gradu. Kada budete čekirali hotel imajte na umu da je taksi i dalje jeftin, da je Novi Sad lak za snalaženje i da se praktično može prešetati.\nBudite spontani i dođite da upoznate jedan od najduhovnijih i najlepših gradova u svetu, a kada dođete kockice će se poklopiti samo za vas i nećete se pokajati. Možda je Novi Sad upravo odgovor na pitanje koje je gore postavljeno.\nIdealna destinacija za vikend odmor – Sofija\nTagovi: DunavEgzitkejlepotanoćni životNovi Sadravničarskismeštajstarosedeociumerenveliki beli satvožnja\nMrlje od šminke na odeći\nJuneća čorba sa belom rotkvom


Savet Evrope razmatra ukidanje sankcija Rusiji?\nI. Đ. 27. novembra 2017. 09:42\nSavet Evrope razmatra mogućnost donošenja odluke o ukidanju sankcija Rusiji, jer se plaši povlačenja Moskve iz ove međunarodne organizacije, piše „Fajnanšel tajms“ pozivajući se na generalnog sekretara Saveta Evrope Torbjorna Jaglanda.\n„Biće veoma loše ako Rusija napusti ovu organizaciju, jer su konvencija i sud veoma važni za građane Rusije“, rekao je Jagland i naveo da bi povlačenje Moskve iz Saveta Evrope imalo negativan uticaj na Evropu, prenosi Sputnjik.\n„Jer ćemo tada dobiti Evropu bez Rusije, što će biti veliki korak unazad“, istakao je Jagland.\nOn je odbacio navode da su se ruski zvaničnici sastajali sa njim i pretili da će se povući iz organizacije.\nGeneralni sekretar Saveta Evrope naglasio je da organizacija neće dovoditi u pitanje svoje principijelne stavove i priznati „aneksiju“ Krima, ali i da je neophodno trezveno proceniti ovlašćenja organizacije koja štite ljudska prava svuda gde žive ljudi, uključujući i Rusiju i Krim.\nKamerun:Separatisti Mujuka brutalno likvidirali ženu


Izvor: RTS, 03.Nov.2010, 20:17 (ažurirano 02.Apr.2020.)\nPredsednik Srbije Boris Tadić posetiće Vukovar i Paulin Dvor, gde će sa hrvatskim predsednikom Ivom Josipovićem obići mesta stradanja Srba i Hrvata tokom rata 1991. godine.\nDva predsednika će položiti vence hrvatskim žrtvama na Ovčari kod Vukovara, a zatim i žrtvama srpske nacionalnosti u Paulin >> Pročitaj celu vest na sajtu RTS << Dvoru kod Osijeka.\nTo je prva poseta nekog visokog zvaničnika Srbije mestima zločina počinjenih tokom rata u Hrvatskoj.\nTokom nezvanične posete Vukovaru, predsednik Srbije će razgovarati sa premijerkom Jadrankom Kosor, predstavnicima hrvatskih udruženja zatvorenih i nestalih, kao i sa predstavnicima srpske manjine.\nU kabinetu hrvatskog predsednika Ive Josipovića ocenjuju da je polaganje venaca na mesto masovne grobnice na Ovčari veliki civilizacijski čin koji će "relaksirati odnose dve zemlje".\nUoči dolaska srpskog predsednika, predsednik Hrvatske Ivo Josipović je ocenio da je dolazak Tadića u Vukovar snažan podsticaj razvoju dobrih odnosa dve države.\nJosipović je izjavio da mu je posebno drago što, kako je rekao, na političkoj sceni postoji konsenzus u vladajućoj koaliciji i kod glavnih opozicionih stranaka o potrebi takvog susreta. Predsednik Hrvatske je naglasio i da je tu reč "o simbolici koja mnogo znači".\nPremijerka Hrvatske Jadranka Kosor izjavila je da dolazak predsednika Borisa Tadića na Ovčaru doživljava kao odavanje počasti žrtvama Vukovara. Kosorova je ponovila da od susreta sa Tadićem u Vukovaru očekuje pomake u rešavanju pitanja nestalih.\nDeo hrvatske javnosti tu posetu pozdravlja ocenjujući je "istorijskom", dok desničarska Hrvatska stranka prava najavljuje mirne proteste zbog Tadićevog dolaska u Vukovar.\nPoslanici skupštine Srbije različito ocenjuju Tadićevu posetu. Iz vladajuće većine poručuju da taj čin doprinosi poboljšanju odnosa dve zemlje, dok opozicija smatra da će to naneti štetu Srbiji.\nPredsednica Skupštine Srbije Slavica Đukić Dejanović smatra da predsednici dve zemlje spadaju u političare koji šire dobre tonove i šalju dobre poruke građanima i regionu.\nPredsednik Srbije će krajem novembra doći u zvaničnu posetu Zagrebu.


ZAKONI O RADU I O ZDRAVSTVENOM OSIGURANJU: Sindikat zaposlenih u zdravstvu i socijalnoj zaštiti traži da se izmenama zakona reguliše pitanje naknade tokom bolovanja za lekare koji obole od zaraznih bolesti. Zahtevaju tretman povrede na radu ili profesionalnog oboljenja, te pun iznos naknade zarade\n- Smatramo da oni koji su došli u dodir sa zaraženima i pritom se razbole moraju da imaju tretman povrede na radu ili profesionalnog oboljenja - kaže Savić. - Naša inicijativa se odnosi na sve koji su došli u kontakt sa obolelima i zaposleni ne bi trebalo da se dele po tome da li rade u domovima zdravlja ili na klinikama.\nKako navode u sindikatu, s obzirom na to da je zbog epidemije malih boginja, sve više zdravstvenih radnika koji su u svakodnevnom kontaktu sa pacijentima obolelo od te zarazne bolesti, oni su ministarstvima zdravlja i rada, Narodnoj skupštini i Odboru za zdravlje i porodicu uputili inicijativu za izmene i dopune Zakona o radu ("Sl. glasnik RS", br. 24/2005, 61/2005, 54/2009, 32/2013, 75/2014, 13/2017 - odluka US i 113/2017) i Zakon o zdravstvenom osiguranju ("Sl. glasnik RS", br. 107/2005, 109/2005 - ispr., 57/2011, 110/2012 - odluka US, 119/2012, 99/2014, 123/2014, 126/2014 - odluka US, 106/2015 i 10/2016 - dr. zakon), a očekuju i podršku kolega iz drugih sindikata zdravstva.\n- Propisima koji su na snazi, zaposlenima u ovom slučaju pripada pravo na naknadu zarade u visini od 65 procenata - objašnjavaju sindikalci. - Smatramo da je apsolutno neophodno izmeniti pozitivne propise i ispraviti nepravdu prema zaposlenima koji obole na radu usled navedenih okolnosti. Zaposleni se nesebično žrtvuju da pruže svu neophodnu zdravstvenu uslugu pacijentima, a za to budu "nagrađeni" sa drastično umanjenom platom usled privremene sprečenosti za rad.


Potpredsjednik Vlade Srbije i lider Socijaldemokratske partije Srbije (SDPS) Rasim Ljajić na RTS-u o specijalnom statusu za Sandžak: “Prava reakcije je da ne treba da bude reakcije, Sandžaku nije potreban specijalan status, Sandžaku je potreban normalan status. Ako postavite ovakve zahteve onda sprečavate da se rešavaju ovi ostali problemi u celoj zemlji, pa i u Sandžaku koji je jedan od sirimašnijih regiona. Kada je predsednik Vučić pre nekoliko meseci boravio u Tutinu, dakle prvi predsednik koji je posetio Tutin, tamo nije bilo priče o visokoj politici, tamo niko nije postavljao i otvarao ova pitanja. Tamo su ljudi rekli nemamo trafostanicu, nemamo vodu, nemamo kanalizaciju i vrednost tih projekata koji treba da budu realizovani je pet milione eura, u jednom Tutinu, gde godinama unazad nije ništa ulagano. Umesto da se priča o realizaciji tih projekata sad svi pričaju o specijalnom statusu koji je magla. Prema tome, očito je da sa ovima maksimalističkim zahtevima građani trpe zato što ne možemo da rešavano ove osnovne egzistencijalne probleme sa kojima se suočavaju”. - Snews\nPotpredsjednik Vlade Srbije i lider Socijaldemokratske partije Srbije (SDPS) Rasim Ljajić na RTS-u o specijalnom statusu za Sandžak: “Prava reakcije je da ne treba da bude reakcije, Sandžaku nije potreban specijalan status, Sandžaku je potreban normalan status. Ako postavite ovakve zahteve onda sprečavate da se rešavaju ovi ostali problemi u celoj zemlji, pa i u Sandžaku koji je jedan od sirimašnijih regiona. Kada je predsednik Vučić pre nekoliko meseci boravio u Tutinu, dakle prvi predsednik koji je posetio Tutin, tamo nije bilo priče o visokoj politici, tamo niko nije postavljao i otvarao ova pitanja. Tamo su ljudi rekli nemamo trafostanicu, nemamo vodu, nemamo kanalizaciju i vrednost tih projekata koji treba da budu realizovani je pet milione eura, u jednom Tutinu, gde godinama unazad nije ništa ulagano. Umesto da se priča o realizaciji tih projekata sad svi pričaju o specijalnom statusu koji je magla. Prema tome, očito je da sa ovima maksimalističkim zahtevima građani trpe zato što ne možemo da rešavano ove osnovne egzistencijalne probleme sa kojima se suočavaju”.\nBy SNews 1. Juna 2019. 406\nTagovi: Rasim Ljajić specijalni status za Sandžak\nVeliki broj vjernika na noćnom namazu na otvorenom\nOpština Berane i Medžlis IZ-e organizovali treći zajednički iftar


Virtuelno selo povezuje maratonce u Bostonu - MaxBet Sport\nOrganizatori Bostonskog maratona, koji je odložen na neodređeno vreme zbog pandemije koronavirusa, osnovali su sportsko virtuelno selo, kako bi povezali maratonce.\nSERIJA A: Kvota u MaxBetu na trijumf Juventusa protiv Intera je 2.75.\nBostonski atletski savez saopštio je da je to pokušaj da se maratonci povežu i ostanu u kontaktu dok se traži novi termin za 125. legendarnu trku. Bostonski maraton je otkazan prošlog aprila zbog pandemije koronavirusa, a trka bi trebalo da bude održana na jesen.\nVirtuelno selo pokrenuto je 5. januara, a organizatori se nadaju da će ga učesnici koristiti kao digitalno čvorište za razmenu saveta o treninzima i potragu za trenerima. Učesnici mogu da se takmiče jedni protiv drugih u mesečnim izazovima ali i da se zabave, baš kao što su to činili maratonci u Bostonu još od 1897. godine.\n– Bilo je sjajno. Trkači su tako prijateljski raspoloženi – rekla je Karen Brinel, koja je postala maratonac pre tri godine.\nOna je prošle godine, kada je maraton otkazan, samostalno prešla maratonsku stazu i prikupila više od 10.000 dolara za vatrogasce u Bostonu i druge humanitarne organizacije. Takođe i drugi maratoni iz grupe najvećih svetskih, uključujući i Njujorški, virtuelno povezuju trkače. U programu se nude onlajn časovi zumbe, joge, sticanja snage za trkače, koji bi sve to radili u grupama da nije izbila pandemija.


InfoBrcko.com - JU Četvrta osnovna škola Brčko osvojila prvo mjesto u BiH na konkursu "Dižem glas za MOJE pravo"\nJU Četvrta osnovna škola Brčko osvojila prvo mjesto u BiH na konkursu "Dižem glas za MOJE pravo"\tIstaknuto\nNagradnim konkursom, zainteresirani timovi pozivani su da osmisle kampanju za društvene medije i da na kreativan i inovativan način prikažu svoje viđenje provedbe ili kršenja nekog od, za njih značajnog i, za ovu priliku odabranog, dječijeg prava.\nVijeće učenika JU Četvrte osnovne škole Brčko distrikt BiH osmislilo je kampanju pod nazivom #TvojaGlavaTvojaPrava kojom su uspjeli osvojiti najviše ocjene od strane žirija konkursa, te su time sebi i svojoj školi osigurali prvo mjesto na nivou Bosne i Hercegovine.\nDrugo mjesto zauzela je Međunarodna gimnazija „Richmond International Secondary School“, Sarajevo sa kampanjom #DjetinjstvoNijeIzborNegoPravo; a treće mjesto osvojili su mladi iz JU „Dom-porodica“, Zenica sa kampanjom #SretnoDjetinjstvoZaSvakoDijete.\nPrema riječima organizatora konkursa, pored podrške za finaliziranje i promociju tri najbolje kampanje, djeca i mladi su za svoje škole i institucije osvojili nagradni fond u ukupnom iznosu od 6.000 KM usmjeren na poboljšanje kvaliteta izvođenja nastave ili drugih aktivnosti koje se provode sa djecom, a koje učesnici konkursa smatraju neophodnim.\nPodsjećamo, Konvencija o pravima djeteta međunarodni je dokument, usvojen na Glavnoj skupštini Ujedinjenih naroda 20. novembra 1989. godine, a sadrži univerzalne standarde koje država stranka Konvencije (tj. koja ju je potpisala i ratificirala) mora jamčiti svakom djetetu.\nOve godine se obilježava 30. godišnjica usvajanja Konvencije, a nagrađeni prijedlog kampanje Vijeća učenika JU Četvrte osnovne škole Brčko distrikt BiH možete pogledati u video prilogu.\nObjavu proglašenja pobjednika možete vidjeti na facebook stranici World vision Bosna i Hercegovina.


Predškolska ustanova "Step by Step" organizuje humanitarnu akciju za pomoć našoj organizaciji | SOS Dečija sela Srbija\nPredškolska ustanova “Step by Step” organizuje humanitarnu akciju za pomoć našoj organizaciji\nPredškolska ustanova “Step by Step” svake godine organizuje “Sportski dan”, pod sloganom “Mali sportisti veliki drugari – pomozimo drugima, to su prave stvari.” “Sportski dan” je humanitarna akcija namenjena prikupljanju sredstava za one kojima je potrebna pomoć.\nOvogodišnji Sportski dan će biti šesti po redu humanitarni događaj koji organizuje “Step by Step” radi prikupljanja novca za pomoć našoj organizaciji.\n“Sportski dan” će se održati u subotu, 15. juna 2019. sa početkom u 17.00 časova, na fudbalskim terenima DIF, Košutnjak, koji se nalaze iznad bazena Košutnjak.\nNa ovom humanitarnom događaju deca koja pohađaju predškolsku ustanovu “Step by Step” će imati priliku da učestvuju u raznim sportskim aktivnostima, dok će njihovi roditelji, rodbina i prijatelji podržati našu akciju davanjem dobrovoljnih priloga. Cilj događaja je edukacija dece i podizanje nivoa svesti o sredini u kojoj žive, kao i učenje dece od samog početka kako da pomažu svoju zajednicu i one kojima je potrebna pomoć.


2. mart/ožujak, 2006.\nPredsednik Belorusije Aleksandar Lukassenko pozvao je u ccetvrtak Zapad da se drzzi dalje od dogadjaja u toj zemlji uocci predsednicckih izbora zakazanih za 19. mart. Lukasenko je to izjavio u trenutku dok je jedan od opozicionih lidera\nAleksander Kozulin, koji che biti njegov protivkandidat na izborima, pretuccen i uhapssen na nekoliko sati.\n"Nije na Zapadu da nas ucci ljudskim pravima. Neka se oni bave svojim problemima. Oni su ceo bliski istok natopili krvlju. Vidimo vassu demokratiju kako pliva u krvi", rekao je Lukassenko. On je pred Nacionalnim kongresom rekao da opozicionim aktivistima treba urucciti poziv za vojsku i da "ukoliko se ne odazovu treba da budu gonjeni u skladu sa zakonom ".\nU Minsku protestuje oko 3.000 demonstranata, ssto je najvisse u prethodne dve godine. Demonstranti nose transparente protiv vlasti, pred budnim okom policije. Kozulin je pussten na slobodu u veccernjim satima, posle protesta najbrojnije opozicione grupe Aleksadra Milenkovicha, koji je i sam kandidat na predstojechim izborima.\nPrema predvidjanjima, Lukassenko bi sigurno trebalo da pobedi na predsednicckim izborima 19. marta. Zapad je najavio nastavak pritisaka i sankcija na Belorusiju ako se pokazze da su izbori odrzzani u nedemokraktskoj atmosferi.


OSM Televizija - Ogorčeni radnici Radio-televizije Istočno Sarajevo u stečaju čekaju rješenje\nČetiri od 30 radnika ove medijske kuće, koliko ih je bilo prije nego što je RTVIS otišao u stečaj, i dalje emituju program i čekaju da se riješi njihov status, odlučni u namjeri da se bore za ostanak u radnom odnosu.\nPrema njihovim riječima, stečajni upravnik Radoslav Bratić rekao je da im ni on ne može pomoći da ostanu u radnom odnosu, te podsjećaju da je Grad Istočno Sarajevo osnivač RTVIS-a, nakon čega su ih "gurnuli" u stečaj, a sada neće da riješe njihov status.\nGradska uprava se, ističu radnici, "ogradila" tako što je rekla da nije kriva za stečaj, već da je krivica na menadžmentu te medijske kuće, mada se, kako napominju, zna ko postavlja menadžment kuće i ko bira Nadzorni odbor.\n"Radnici ne biraju, a na kraju budu kažnjeni. Sada navodno niko nema obavezu da nas ostavi u radnom odnosu, a niko i ne spominje dugovanja prema nama", ističe jedan od radnika Veselin Milinković, koji potražuje više od 12.000 KM.\nPodsjećajući da je prethodni gradonačelnik Istočnog Sarajeva Nenad Samardžija rekao da će biti sproveden "kontrolisani stečaj", Milinković kaže da se to pokazalo netačnim, a da sadašnje rukovodstvo tvrdi da "nema ništa sa tim".\n"U međuvremenu su našli 'svoje novinare' koji su na listama 'njihovih stranaka', kadrovski podobni, koji će preuzeti novu medijsku kuću. Iako je bilo problema oko frekvencije, izgleda da su politički, preko direktora Regulatorne agencije za komunikacije BiH pronašli način da i to riješe", navodi Milinković.\nRadnici napominju da rukovodstvo Grada nije razgovaralo sa predstavnicima Vlade Republike Srpske, niti opštine Istočno Novo Sarajevo koja je, kako navode, bila raspoložena za saradnju kako bi im ostavila na raspolaganju prostor, a njih na budžetu.\n"Gradonačelnik nam je rekao da nema ništa sa nama, iako nas je Grad osnovao, da ne garantuje za nas i da će odlučivati direktor, a direktor nam je rekao da on ne odlučuje nego Skupština grada. Oni su u međuvremenu registrovali firmu i izabrali direktora koji se nije ovdje nikada ni pojavio", ističu ogorčeni radnici, koji su se obratili i za besplatnu pravnu pomoć, gdje im je rečeno da se "do sada nisu sreli sa ovakvim slučajem" i da će pokušati da im pomognu koliko mogu.\nRadnici napominju da su interesovanje za rješavanje njihovog problema pokazali jedino odbornici opozicije u Skupštini grada Istočno Sarajevo, koji su tražili da bivši radnici RTVIS-a imaju prednost prilikom zapošljavanja u novoosnovani Radio Istočno Sarajevo, ali da taj zaključak gradski parlament nije prihvatio.\nOni su istakli da su spremni i na "radikalne mjere" ukoliko se njihov status ne riješi, postanu žrtve lokalne politike i ostanu bez posla.\n"Niko nas ne spominje, rade nam iza leđa. Oni samo hoće naše frekvencije i našu opremu, koju bi prebacili u Administrativni centar Grada, a nekadašnje i sadašnje radnike ne žele, osim jednog koji je ranije došao po političkoj liniji i bezuspješno pokušavao da vrbuje većinu radnika u SDS", ističu ogorčeni radnici, navodeći da je "ovo samo mali dio velike nepravde" koja se činila prema radnicima od osnivanja RTVIS-a.\nAktuelni gradonačelnik Istočnog Sarajeva Nenad Vuković izjavio je povodom dešavanja u RTVIS da je sud imenovao stečajnog upravnika i da je on, a ne Grad, odgovoran i za preduzeće i za radnike.\n"Mi formalno-pravno nemamo dodirnih tačaka sa onim što je u stečajnom postupku", rekao je Vuković.\nStečajni upravnik Radoslav Bratić rekao je da je "sve preuranjeno" i najavio da će 26. decembra biti održana skupština povjerilaca, na kojoj će biti donesena odluka o daljoj sudbini ovog preduzeća i radnika.\nSkupština grada Istočno Sarajevo je 2008. godine donijela odluku o osnivanju Јavnog preduzeća Radio-televizija Istočno Sarajevo /RTVIS/, koje je nastavilo tradiciju Radija Ilidža i Radija Grbavica od 1992. godine.\nRadnici RTVIS-a ističu da su problemi u funkcionisanju ove medijske kuće nastali zbog nemara lokalnih vlasti Istočnog Sarajeva, osnivača RTVIS-a, koje su na rukovodeća mjesta postavljale nekompetentne ljude, godinama smanjivale finansiranje preduzeća koje su osnovale, da bi ga 2014. godine potpuno obustavile, što je dovelo do stečaja.\nRTVIS duguje više od 3,5 miliona KM, od čega su dva miliona KM porezi i doprinosi, prema svakom radniku dug iznosi od 12.000 do 18.000 KM, a ukupna dugovanja prema radnicima su oko 567.000 KM.\nSkupština grada Istočno Sarajevo na sjednici održanoj 3. novembra ove godine donijela je odluku o osnivanju novog javnog preduzeća - Radio Istočno Sarajevo, čiji će vršilac dužnosti direktora biti Snježana Mačar.\nSkupština je usvojila i Statut i imenovala Nadzorni odbor Radija Istočno Sarajevo.\nJoš iz iste kategorije: « Pravobranilaštvo Srpske: Nije prodato zemljište na Trebeviću, postupci u toku Dodik svečano otvorio ski-sezonu na Јahorini »


Trebinje, Herceg Novi i Dubrovnik zajedno u turističkom projektu | SEEbiz.eu\nTrebinje, Herceg Novi i Dubrovnik zajedno u turističkom projektu\nObjavljeno: 30.11.2016 / 08:31\nAutor: SEEbiz / RTRS\nTREBINJE - U okviru projekta prekogranične saradnje Trebinja, Dubrovnika i Herceg Novog u oblasti turizma uskoro bi trebalo da dođe do povezivanja potencijala ova tri grada. O detaljima projekta , finansiranog od Njemačke fondacija za prekograničnu saradnju, razgovarano je u Trebinju.\nNijedan zajednički projekat Trebinja, Herceg Novog i Dubrovnika do sada nije odobren, ali postoje naznake da bi kod Evropske komisije u narednom periodu mogao dobiti "zeleno svjetlo" projekat iz oblasti turizma, rečeno je danas na sastanku "Značaj programa prekogranične saradnje za regiju".\nVrijednost projekta je oko 1,5 miliona eura i ima za cilj da osnaži i proširi turističku ponudu korišćenjem prekograničnog pristupa i da omogući bolje upravljanje i održivo korištenje kulturnog i prirodnog nasljeđa.\nKada je riječ o Trebinju, u okviru projekta bilo bi urađeno popločavanje Starog grada i rekonstrukcija Ljetnog kina.\nZamjenik gradonačelnika Trebinja Mirko Ćurić kaže da je nejasno zbog čega zajednički projekti nisu odobravani kada je riječ prekograničnoj saradnji ova tri susjedna grada, napominjući da su zaključili da za isti projekat ne mogu lobirati sa više strana.\n"Komisija koja ocjenjuje projekte treba da stekne utisak da smo saglasni, da nam je jedan cilj bez obzira što dolazimo iz tri zemlje", kaže Ćurić i dodaje da je preduslov da projekat prođe da inicijativa dolazi od jedne strane.\nOn je pojasnio da su sva tri grada aplicirala s jednim projektom - "Turizam kao preduslov prekograničnog razvoja i unapređenja teritorijalne saradnje", koji povezuje Trebinje, Herceg Novi i Dubrovnik, ističući da je prošao određene faze i da je sada u završnoj.\nTagovi: Trebinje, Herceg Novi, Dubrovnik, hrvatski turizam, Mirko Ćurić


Novi zakon u pripremi: Studenti koji su diplomirali po starom programu dobijaju zvanje mastera – mojKontakt portal – Radio Televizija Kontakt\nŽene vladaju fakultetima\nNovi zakon u pripremi: Studenti koji su diplomirali po starom programu dobijaju zvanje mastera\nBy / 09. 12. 2013.\nNaime, tu ekvivalenciju bi vršile visokoškolske ustanove, dok bi se ti uslovi, u zavisnosti od fakulteta do fakulteta, odnosili na izradu i odbranu master rada ili na polaganje određenog broja ispita. Pored toga, saznajemo da postoji i mogućnost da na nekim fakultetima, nakon uzimanja u obzir svih parametara tokom studiranja određene generacije, neće trebati ispunjavati nikakve uslove.\nU Ministarstvu prosvjete i kulture RS kažu da je Narodna skupština RS na sjednici u novembru prihvatila Nacrt zakona o zvanjima koja se stiču završetkom visokog obrazovanja.\nPrema njihovim riječima, nacrtom je bilo predviđeno da ranija akademska titula stečena završetkom osnovnog studija, čime se sticala visoka stručna sprema, bude izjednačena sa akademskim nazivom master uz naznaku struke u odgovarajućoj oblasti obrazovanja, na način kako je utvrđeno opštim aktom visokoškolske ustanove.\n“Ovdje se ne radi o automatskom izjednačavanju visoke stručne spreme sa akademskim nazivom master, već je propisano ispunjavanje određenih uslova koje propiše visokoškolska ustanova, kao što je, primjera radi, izrada i odbrana master rada, polaganje određenog broja ispita i slično”, precizirali su u Ministarstvu.\nOni su pojasnili da je u toku izrada prijedloga navedenog zakona, a da je radna grupa koja radi na njegovoj izradi, uzimajući u obzir komentare i sugestije akademske zajednice i stručne javnosti, predložila da ovu ekvivalenciju rade fakulteti.\n“Da se ekvivalencija vrši uzimajući u obzir broj časova koje je student pohađao, predmeta koje je položio, godina trajanja studija, nastavne planove i programe i studijske programe i slično, te da visokoškolske ustanove uzimajući gore navedeno u obzir vrše ekvivalenciju ranije stečenog zvanja sa novim zvanjem”, rekli su u ovom ministarstvu.\nIstakli su da, koje god rješenje bude prihvaćeno, neće biti automatskog izjednačavanja ranije stečenog zvanja sa novim zvanjem, nego će studenti morati ispuniti određene uslove kako bi stekli zvanje master.\nRadoslav Grujić, prorektor za nastavu Univerziteta u Istočnom Sarajevu, rekao je da će usvajanjem ovog zakona studenti matičnom univerzitetu i fakultetu podnijeti zahtjev da im izvrše ekvivalenciju, jer su oni jedini kompetentni i znaju šta su studenti učili tokom studija na tom fakultetu. “Onda će fakulteti njima shodno određenim parametrima izvršiti kalkulacije i reći da li se odmah priznaje master ili će reći da treba položiti neku malu razliku ili će, najvjerovatnije, za jedan broj fakulteta biti potrebna samo izrada rada”, pojasnio je Grujić i dodao da će sva rješenja nakon usvajanja zakona fakulteti, odnosno univerziteti predložiti u vidu pravilnika.\nVlada Srpske: Poboljšane specijalne i paralelne veze sa Srbijom\nOtvorena vrata kulturnoj baštini


Samuel Žbogar za Klix.ba: RS ne može biti kompenzacija za Kosovo - Klix.ba\nSamuel Žbogar za Klix.ba: RS ne može biti kompenzacija za Kosovo\n20.3.2014. u 12:06\nPredstavnik Evropske unije za Kosovo, slovenski diplomata Samuel Žbogar u razgovoru za Klix.ba je kazao da Bosna i Hercegovina nikada nije pomenuta u dijalogu koji je vođen zbog rješavanja odnosa Srbije i Kosova, odnosno u tome dijalogu nikada nije bilo govora o ikakvoj podjeli ili zamjeni teritorija.\nSamuel Žbogar (Foto: AFP)\n"Mi smo započeli dijalog između Srbije i Kosova baš zato da se nađe rješenje za suživot i normalizaciju odnosa Kosova i Srbije, te unutar Kosova, što znači integraciju Sjevera u Kosovo. Nikada u dijalogu nije bilo govora o bilo kakvoj podjeli ili zamjeni teritorija, a stav Evropske unije je da se granice ne mijenjaju i da je to polazna tačka u svim razgovorima te da se traže rješenja unutar postojećih granica", rekao je Žbogar za naš portal.\nNapominje stoga da nikada u razgovorima nije postojala neka usporedba između Kosova i BiH, a u vezi odnosa sa Srbijom. Prema njegovim riječima, u dijalogu koji se vrši sa Kosovom BiH nikada nije bila pomenuta.\nKada je riječ o eurointegracijama, Žbogar kaže da je i Kosovo kao i BiH "jako na početku toga procesa, s tim da BiH ima već sklopljen Sporazum o stabilizaciji i pridruživanju sa EU".\n"Kosovo je sad počelo da pregovara i nadamo se da će sad u proljeće završiti ove pregovore. Nadam se da će Kosovo ići što brže na tom putu, a isto se nadam i za BiH. Vidimo da je baš ta perspektiva ulaska u EU motor promjena i donošenja nekih pozitivnih rješenja u regionu, te se nadam da će obje zemlje dobiti neke pozitivne signale", kazao je Žbogar.\nNa kraju je dodao kako se nada da će BiH što prije prevazići poteškoće koje ima sa unutrašnjim uređenjem kako bi uspješno krenula put EU kao druge zemlje u regiji.\nBosna i Hercegovina Kosovo Evropska unija\nZeničani slave Dan Općine: Najzaslužnijima nagrade i priznanja\n20.03.2014. u 12:21\nAhmetović: Ne pada mi napamet da sjedim sa Lagumdžijom u Vijeću ministara\n20.03.2014. u 11:38


Ministarstvo energetike pokrenuće raspravu o nuklearkama - Ekologija e-magazin : Ekologija e-magazin\nBEOGRAD, 15. decembra 2009. (Beta-Ecotopia) – Ministarstvo energetike Srbije predložiće da se otvori javna i stručna rasprava o korišćenju nuklearne energije u energetici u Srbiji, izjavio je danas ministar energetike Petar Škundrić.\n“Od donošenja odluke o izgradnji nuklarne centrale do realizacije projekta minimalno je potrebno od 12 do 15 godine. Srpska javnost može da bude mirna što se tiče izgradnje nukleranih centrala u narednih 20 godina”, kazao je on novinarima u Privrednoj komori Srbije.\nŠkundrić je ponovio da je u Srbiji na snazi moratorijum na izgradnju nukelarnih elektrana i da Ministarstvo energetike do sada nije radilo na planiranju, projektovanju ili izgradnji nuklearke.\nAmbasador Rusije Aleksandar Konuzin kazao 30. novembra u Novom Sadu da Rusija nudi Srbiji mogućnost izgradnje nuklearne elektrane.\nPrevious post ENERGIJA BUDUĆNOSTI (1): SNAGA VISOKIH VETROVA


SIPA u akciji "Twins" i "Pismo" | Moja Hercegovina\nPočetna / SIPA u akciji “Twins” i “Pismo”\nBosna i Hercegovina • Federacija BiH • Republika Srpska • Srbija • Svijet • Vijesti\nSIPA u akciji “Twins” i “Pismo”\n4. Novembra 2016. 9:59\nAktivnosti se realizuju u koordinaciji i istovremeno na području BiH, Srbije, Njemačke i Austrije.\nPredmeti u kojima istragu vodi tužilac Posebnog odjela za organizovani kriminal, privredni kriminal i korupciju Tužilaštva BiH, rezultat su višemjesečne međunarodne istrage, na otkrivanju i procesuiranju osoba osumnjičenih za organizirani kriminal, međunarodnu trgovinu ljudima, međunarodno vrbovanje radi prostitucije i pranje novca.\nPrikupljeni su dokazi da su osumnjičeni vršili krivična djela u kontinuitetu u trajanju od najmanje dvije godine. Do sada je identifikovan veći broj žrtava državljanki BiH, Srbije i Ukrajine, među kojima je bilo i žrtava mlađih od 1994. godišta.\nPrema prikupljenim dokazima, osumnjičeni su vršenjem ovih krivičnih djela, ostvarivali nezakonitu imovinsku korist koja se mjeri stotinama hiljada evra.\nU akciji u BiH, na području Sarajeva, lišeno je slobode ili privedeno više osoba, a u Srbiji su istvremeno lišene slobode tri osumnjične osobe.\nOsumnjičeni će u zakonskom roku biti predati postupajućem tužiocu, koji će ispitati osumnjičene i nakon toga odlučiti o daljim aktivnostima u skladu sa zakonom.\nOznakeakcije BiH hapšenje sipa srbija


ĐORĐEVIĆ: Zaštita dece i porodice primaran cilj! - Informer\nŽelim da ličnim primerom ukažem da život svake mlade osobe može da bude bolji i kvalitetniji, jer svi mi posedujemo resurse za ostvarenje, rekla je danas jedan od osnivača udruženja "Moj krug", Maja Spasenović, koja je živela u hraniteljskoj porodici i bila korisnik socijalne zaštite, a povodom Međunarodnog dana porodice\n- Lično smatram da sada kada sam osnovala sopstvenu porodicu da je moj red da odužim celom sistemu, hraniteljima i svima koji su verovali u mene, tako što ću izabrati da pognem mladima da prevaziću poteškoće sa kojima se nose, a koje su sada već uveliko iza mene - istakla je Spasenović.\nO Međunarodnom danu porodice i o važnosti očuvanja osnovnog društvenog stuba, ministar za rad, socijalna i boračka pitanja Zoran Ðorđević rekao je da je najvažnije da se u okviru porodice obezebedi sve ono što je potrebno za jedno dete.\n- Za ovo ministarstvo zaštita dece i porodice predstavlja osnovni zadatak i primarni cilj - rekao je Ðorđević.\n- Mi izdvadvajamo novčana sredstva za 98.000 porodica, roditeljski dodadatak za 63. 000 porodice, dečiji dodatak za 163.000 dece, ali sprovodimo i niz drugih mera i prava koji definišu ovu oblast - kazao je Ðorđević.\n- Sa dubokom verom da danas radimo pravu strvar i za porodicu i decu verujem da će položaj i dece i porodica u Srbiji biti daleko bolji u budućnosti i samim tim Srbiju približiti najrazvijenijim zemljama u Evroipi - zaključio je Ðođević.\nZoran Đorđević Dan porodice zaštita cilj Maja Spasenović


Tag: pavlović radovan\n03.04.2017 u 21:19\nVestbruk na korak od istorijske sezone\nRasel Vestbruk nalazi se na korak od istorijske sezone pošto mu za statistički učinak sa dvocifrenim brojem koševa, skokova i asistencija u celom prvenstvu u preostalih šest utakmica potrebno još samo 11 skokova i 29 dodavanja. Danas je sjajni plejmeker Oklahome protiv Šarlota ostvario 40. ovosezonski „tripl – dabl”: za 36 minuta bio je strelac 40 poena, šut 31-14, za tri poena 15-7, slobodna bacanja 5-5, uz 13 skokova, 10 asistencija i osam izgubljenih lopti. Vestbruku sada do izjednačavanja rekorda (41) Oskara Robertsona iz 1961/62 nedostaje jedna „trostruko – dvostruko” partija. U sezoni 2016/17 28. godišnji bivši student čuvene UKLA-e ostvario je brojeve za pamćenje i prepričavanje: 31,8 koševa, 10,6 skokova i 10,4 asistencije. U takmičarskom danu kada su gosti čak šest puta\n25.03.2014 u 15:00\nStoltenberg u trci za šefa NATO-a\nOslo – Bivši norveški premijer i lider Radničke partije Jens Stoltenberg biće najverovatnije novi šef severoatlantske vojne alijanse, javljaju ovdašnji mediji pozivajući se na pouzdane diplomatske izvore u Briselu i Vašingtonu. „Saveznici su se dogovorili da 13. po redu generalni sekretar NATO-a bude Stoltenberg i o tome će konačnu odluku doneti...


► Vučić: Biće promena u stranci, ali važniji mi je plan 2020-25. godine o\n"Mnogo mi je važniji plan 2020-25. godine o Srbiji, posle toga ću se baviti stranačkim pitanjima", rekao je Vučić u Smederevskoj palanci navodeći da će sednica GO biti zatvorena za javnost.\nOn je rekao da je "sasvim u suboti", kad bi ovaj plan, u kojem se govori o ciljevima Srbije u predstojećem periodu, trebalo da se predstavi javnosti.\nVučić o potrazi za otetom devojčicom iz Niša: Prioritetno pitanje, radimo na tome\nPredsednik Srbije izjavio je da policija radi na slučaju otmice 12-godišnje devojčice iz Niša, navoodeći da je to trenutno "prioritetno pitanje".On je posle obilaska rekonstruisanog puta između Smederevske Palanke i Velike Plane rekao da je tim povodom tokom "cele noći" i jutra bio na vezi sa ministrom unutrašnjih poslova Nebojšom Stefanovićem i direktorom policije Vladimirom Rebićem.\n"Brinemo za to dete. Postoje detalji koje znam ali koje ne želim da iznesem u cilju završetka akcije i dok ne uhapsimo tog zlikovca", kazao je predsednik Srbije.\nPotraga za dvanaestogodišnjom Monikom Karimanović iz Suvog Dola kod Niša nastavljena je rano jutros, sedmog dana od njenog nestanka.\nNe razumem po kojem kriterijumu je Jeremić gostovao na RTS\nVučić je izjavio da ne razume kriterijume po kojima je Radio-televizija Srbije (RTS) pozvala lidera Narodne stranke Vuka Jeremića u emisiju ali da veruje da je to bilo korisno za vlast.\n"Da me pitate po kom osnovu (je pozvan Jeremić) ja ne znam, ali oni (RTS) imaju nezavisnu uređivačku politiku", rekao je Vučić novinarima u Smederevskoj Palanci.\n"Pitajte ih što nisu uradili put (između Smederevske Palanke i Velike Plane)? Ništa nisu uradili, osim što su se obogatili", rekao je Vučić i dodao da Jeremić sada nema podršku veću od 1,2 odsto a cela opozicija nema više od 10 odsto podrške građana.\nOdgovarajući na pitanje da li je današnji događaj deo funkcionerske kampanje, s obzirom da su njemu prisustvovali stranački aktivisti, Vučić je istakao da će, kada izbori budu raspisani, sprovoditi propise i dodao da će biti "nekoliko" skupova SNS na kojima će on prisustvovati.\n"Ja bar pristalice imam, za razliku od drugih koji imaju 1.000 pristalica i to možda u Begoradu. Praviću skupove, posle radnog vremena. Šta vam to smeta, nisu dobili dinara iz budžeta? Šta vas to tišti što me vole? Što ne viču 'Vučiću pederu' i ne govore da sam Hitler", dodao je Vučić.\n"Ne razumem ljude... Toliko smo fer prema njima... Ćutao sam i prećutao kada je Komšić govorio da je Kosovo nezavisno. Pusti da gradimo dobre odnose. Poštujemo 'Dejton', pustite nas na miru", rekao je on.


Prva eskadrila robotskih aviona ulazi u upotrebu\nIstorija avijacije zabeležiće jučerašnji datim kao dan kada je prva eskadrila bespilotnih letelica stigla na jedno bojište. U bliskoj budućnosti avioni tipa Em-ku 9, zvani Riper - što na engleskom znači kosilica - biće uključeni u borbene operacije u Iraku.\nMeđutim, iako će letelice biti stacionirane u Iraku, njihovi operateri će sedeti hiljade milja daleko, u jednoj bazi američkih Vazduhoplovnih snaga, u Nevadi, odakle će upravlkati njima putem satelitskog linka. Em-ku 9 je pojačana i poboljšana verzija bespilotne letelice zvane Predator, koja se već odavno upotrebljava kao izvidjač, a u nekim slučajevima i kao lovac naoružan sa dve rakete.\nRiper ima turboelisni pogon, sa motorom od 900 konjskih snaga u repnom delu i elisom okrenutom unazad, a naoružan je sa čak 14 raketa tipa helfajer. Trup mu je dugačak nešto preko 10 metara, a raspon krila je 20 metara, gotovo koliko i avion za blisku podršku i borbu protiv oklopnih vozila tipa A-10. Prema saopštenju američkih Vazduhoplovnih snaga, Riper je opremljen nizom senzora koji mu omogućavaju da otkrije, fiksira i prati ciljeve na zemlji, kao i radarom visoke rezolucije.\nU vazduhu može da ostane 24 sata, i da leti po svakom vremenu dostižući visinu od preko 15 hiljada metara. Avioni će biti stacionirani u najvećoj američkoj vazduhoplovnoj bazi u Iraku, u Baladu, a kontrolu nad avionima imaće paralelno operatori u Iraki i u američkoj državi Nevadi.


Moguća provera razloga povećanja paušalnog poreza\nObveznici kod kojih je došlo do povećanja iznosa paušalnog poreza većeg od predvidjenog izmenama Uredbe, a smatraju da postoji osnov za preispitivanje konkretnih korektivnih faktora, mogu se obratiti nadležnoj organizacionoj jedinici Poreske uprave kako bi se proverili razlozi povećanja i razmotrila njihova rešenja.\nKako se podseća u saopštenju Poreske uprave, uslovi za paušalno oporezivanje definisani su Uredbom o bližim uslovima, kriterijumima i elementima za paušalno oporezivanje obveznika poreza na prihode od samostalne delatnosti, a u skladu sa članom 41. Zakona o porezu na dohodak građana.\nIzmenama Uredbe u decembru 2013. godine došlo je do promene visine osnovice za određene kategorije obveznika, pa su advokati raspoređeni u grupu sa ostalim visokoškolovanim pružaocima usluga, dok je posebna grupa u kojoj su do tada bili brisana.\nTakođe, tom prilikom je za veliku većinu zanatskih delatnosti polazna osnovica korigovana naniže.\nPored razvrstavanja po grupama delatnosti koje imaju jedinstvenu polaznu osnovicu za utvrdjivanje paušalnog poreza, na visinu poreza uticaj imaju ostvarena prosečna zarada u Republici, odnosno opštini, kao i primena dodatnih korektivnih kriterijuma (poslovna reputacija, tržišni uslovi...).\nIzmenama Uredbe, iznos obračunatog paušalnog poreza za odredjene kategorije je očekivano porastao dok je nekima smanjen.\nKod pojedinih obveznika došlo je do većeg rasta obaveze nego što je očekivani rezultat izmena same Uredbe, što je posledica primenjenih korektivnih kriterijuma koji su kod nekih obveznika, umesto prošlogodišnjeg umanjenja, imali za rezultat uvećanje obaveze, dodaje se u saopštenju.


Preminuo Butros Butros-Gali\nButros Butros-Gali, bivši generalni sekretar UN-a\nButros-Gali je bio šesti generalni sekretar svetske organizacije. Egipatski političar i diplomata služio je na tom položaju od 1992. do 1996. godine.\nBivši generalni sekretar Ujedinjenih nacija Butros Butros-Gali preminuo je u 94. godini, saopštio je predsednik Saveta bezbednosti UN-a. Butros-Gali je bio šesti generalni sekretar svetske organizacije. Egipatski političar i diplomata služio je na tom položaju od 1992. do 1996. godine.\nEgipatski dnevnik Al-Ahram objavio je da je primljen u bolnicu u Kairu prošle nedelje pošto je slomio nogu. Aktuelni predsednik Saveta bezbednosti, ambasador Venecuele Rafael Ramirez obavestio je javnost o smrti Butrosa-Galija na početku današnje sednice o humanitarnoj krizi u Jemenu, posle čega je Savet bezbednosti odao bivšem generalnom sekretaru pošto minutom ćutanja.\nPet godina Butrosa-Galija na čelu Ujedinjenih nacija smatra se kontroverznim. Neki su smatrali da pokušava da uspostavi nezavisnost UN-a od svetske super sile – Sjedinjenih Država. Drugi su ga krivili za pogrešne procene u okviru neuspeha UN-a da spreči genocide u Africi i na Balkanu, kao i zbog pogrešnog vodjenja reforme svetske organizacije.


Vuk Jeremić, Dragan Đilas i Zdravko Ponoš\nTo bi bila i neka vrsta odgovora na udarac "ispod pojasa" koji je NS primila od svog koalicionog partnera Dragana Đilasa, čija je Stranka slobode i pravde, bez dogovora sa ostalima iz saveza, za svoj adut na predsedničkim izborima predložila Zdravka Ponoša.\nIz Jeremićevog tabora poručili su da neće rušiti koaliciju sa SSP, PSG i DS, iako su o kandidaturi Ponoša saznali iz medija. Međutim, sigurno je i da neće tek tako preći preko Đilasovog poteza, pogotovo što je dogovor u ovom bloku bio da sačekaju dva istraživanja javnog mnjenja pre nego što odluče kog kandidata će da podrže.\nIako je Đilas uveren da će iza Ponoša stati sve opozicione stranke, on nije odmah dobio bezrezervnu podršku ni od DS, odakle poručuju da će se o ovom pitanju izjasniti nakon konsultacija unutar stranke. Uz Ponoša, koji je formalno i dalje član Jeremićeve NS, za sada su otvoreno stali samo iz Pokreta slobodnih građana i Udruženog sindikata Srbije "Sloga", odakle su poručili da je za njih bivši načelnik Generalštaba Vojske Srbije prihvatljiv kandidat.\nPitanje je i kako će se o Đilasovom predlogu odrediti novoformirana koalicija "Moramo", u kojoj su Ne davimo Beograd, Zajedno za Srbiju i Ekološki ustanak. Oni su već istakli adute za vanredne parlamentarne izbore, na kojima će nosilac liste biti Zelenović, i Beograd - Dobrica Veselinović. Spremni su da podrže zajedničkog kandidata opozicije ako se o tome postigne dogovor, ako ne, imaće svog.\nTADIĆ SPREMAN DA SE UKLJUČI U TRKU\nI LIDER SDS Boris Tadić rekao je da Ponoš nije čak ni kandidat svih stranaka koalicije okupljene oko Dragana Đilasa, već samo SSP. Tadić nije isključio mogućnost da se i sam kandiduje. Odluku o tome, kako je rekao, doneće u narednih nekoliko dana, nakon konsultacija sa saradnicima:\n- Moja potencijalna kandidatura je pretnja ne samo Aleksandru Vučiću nego i kompetentnim predsedničkim kandidatima o kojima razmišljaju neki opozicioni prvaci.\nTOPIONIČARSKI PONO(Š)S: Dok se bojkot opozicija uzda u strance, Vučić može mirno da spava\n03. 11. 2021. u 09:48\nRAT U OPOZICIJI: Nikola Jovanović otkrio pikanterije iz Jeremićeve stranke\n01. 11. 2021. u 18:23\nTOPIO TENKOVE I ZALAŽE SE ZA ULAZAK SRBIJE U NATO! On je predsednički kandidat Đilasa i Jeremića\n01. 11. 2021. u 18:22\nDragan Đilas Vuk Jeremić Zdravko Ponoš predsednički izbori u Srbiji\n21:34 POTRESNA ISPOVEST BRATA IGORA STAROVIĆA: Nije imao promil šanse da preživi, organi su mu redom otkazivali


Saradnjom UPCG i Ministarstva zdravlja u susret uspješnoj turističkoj sezoni\nStvaranje uslova za obavljanje turističke djelatnosti u epidemiološki bezbjednim uslovima, bila je tema sastanka koji su predsjednik Unije poslodavaca Crne Gore (UPCG) Predrag Mitrović i ministarka zdravlja Jelena Borovinić Bojović, održali sa članovima UPCG iz sektora turizma – predstavnicima hotelske industrije. Sastanku u UPCG prisustvovali su i član Upravnog odbora UPCG Goran Đurović, državni sekretar u Ministarstvu zdravlja dr Borko Bajić i savjetnik u Ministarstvu finansija i socijalnog staranja Branko Krvavac.\nPredsjednik UPCG je uputio izraze zahvalnosti ministarki zdravlja, naglasivši značaj rada i organizacije sistema javnog zdravstva i zdravstvenih radnika po pitanju očuvanja zdravlja građana, kao i uvođenja COVID-19 vakcine u nacionalni program imunizacije stanovništva kojem će i UPCG, kroz aktivnosti promocije, takođe dati svoj puni doprinos.\nMinistarka je upoznala predsjednika UPCG i predstavnike privrede sa realizovanim i tekućim aktivnostima Ministarstva i nadležnih institucija i organa, te posebno akcentovala pripremu Protokola kao dokumenta koji će uskoro biti objavljen, a čiji će sadržaj i date instrukcije biti od posebnog značaja u radu hotelijera i ostalih članova biznis zajednice koji posluju u turističkoj djelatnosti.\nNa sastanku je ocijenjeno da pozitivna epidemiološka situacija u zemlji, nastavak procesa imunizacije stanovništva i prepoznavanje Crne Gore kao sigurne destinacije za odmor, predstavljaju ključ za uspješnu realizaciju predstojeće turističke sezone i dalji oporavak crnogorske privrede od posljedica COVID-19 krize. Stoga UPCG i resorna ministarstva moraju djelovati udruženim snagama kako bi, u zajedničkom interesu, pomogli da se zdravstvena i ekonomska kriza rješavaju istovremeno, optimalnim rješenjima koja mogu obezbijediti očuvanje oba prioriteta.\nU veoma otvorenoj diskusiji, učesnici sastanka razmijenili su informacije koje se tiču predstojeće turističke sezone, a odnose se na sigurnosne protokole u turizmu i ugostiteljstvu, podršku i promociju procesa vakcinacije, organizaciju ulaska i izlaska iz zemlje, obezbjeđenje smještajnih kapaciteta za potrebe karantina i bolničkih liječenja, realizaciju transfera, organizovanje transporta i izleta unutar i izvan Crne Gore, jahting turizam i sl. Naglašeno je da važnu ulogu u aktivnostima ove vrste imaju poslenici iz sektora turizma i povezanih djelatnosti, čiji su predstavnici na današnjem sastanku potvrdili opredjeljenje da aktivim učešćem i pruženim doprinosom ispune očekivanja turista, ali i privrede, zaposlenih i države.\nUz dogovor o nastavku susreta ove vrste, učesnici sastanka su istakli da organizovanim nastupom i tijesnom saradnjom turističke industrije i nadležnih institucija može biti ispunjen zajednički cilj – prepoznavanje Crne Gore kao sigurne destinacije za boravak turista iz zemalja regiona, Evrope i svijeta.\nIspred turističke privrede, sastanku u UPCG prisustvovali su: Predrag Leković (Regent Porto Montengro), Milena Raičković (Budvanska Rivijera), Elvin Kalmperović (Hotel Kalmperović), Vladimir Ajković (Hotelijer), Mile Stijepović (Hotel Javor), Nenad Drašković (Hotel Philia), Igor Vujošević (Hotel Astorija), Zoran Mićović (Hotel SOA), Hasan Karamanaga (Hotel Plaza & SPA).\ncentrikomNET pokreće prekograničnu saradnju na unapređenju konkurentnosti\nPoslednja prilika za uređenje tržišta taksi prevoza


Studije slučaja - Muzej umetnosti u Klivlendu - FEFA Fakultet\nMuzeji i galerije se poslednjih godina suočavaju sa stagnacijom ili čak padom broja posetilaca. Kao jedan od uzroka, pominje se zaostajanje u digitalnoj transformaciji i približavanju mlađim generacijama. Međutim, sve je više pozitivnih primera toga kako se digitalne tehnologije mogu upotrebiti za bolji doživljaj umetnosti i istorije. Najčešće je reč o primeni proširene stvarnosti, koja omogućava lakše snalaženje u prostoru, kao i dobijanje više informacija o određenom eksponatu. Ipak, Muzej umetnosti u Klivlendu je otišao korak dalje i osmislio tzv. interaktivni kreativni prostor, koji omogućava posetiocima da dodirivanjem ili bez dodirivanja ekrana, slikaju i vajaju različite oblike, kreiraju slike od svojih selfi portreta, pronalaze podudarnost svojih slika sa umetničkim eksponatima, uvećavaju prikaz određenog eksponata i istražuju njegove detalje, itd. Poseta interaktivnom kreativnom prostoru je naročito zanimljiva deci i mladima, jer omogućava da na zabavan način nauče više o umetnosti.


Izveštaj o sektoru osiguranja prikazuje pozitivne efekte primene novih propisa\nNarodna banka Srbije objavila je Izveštaj o sektoru osiguranja za 2016. godinu, koji obuhvata podatke o finansijskom stanju i stabilnosti tržišta, ali i supervizijskim aktivnostima i njihovim efektima. U toku 2016. godine okončan je obiman i kompleksan posao usklađivanja poslovanja svih tržišnih učesnika sa Zakonom o osiguranju donetim krajem 2014. godine, kao i podzakonskim aktima tog zakona donetim u prvoj polovini 2015. godine. Može se oceniti da je željeni rezultat stvaranja modernizovanog, stabilnog i potrebama građana naklonjenijeg tržišta osiguranja u potpunosti ostvaren.\nPostupak usklađivanja s novim regulatornim okvirom zahtevao je od društava za osiguranje i reosiguranje temeljne reforme interne organizacije, načina rada, odnosa prema klijentima, ali i zadovoljavanje čitavog niza kvantitativnih kriterijuma u finansijskom poslovanju. Tržište osiguranja je danas dobro kapitalizovano, sa izgrađenim kvalitetnim mehanizmima upravljanja rizicima, likvidno, solventno i profitabilno, a ispunjava i sve pojedinačne standarde koje su propisi utvrdili, sledeći najbolju evropsku praksu.\nNarodna banka Srbije razvila je i nove mehanizme nadzora osiguranja, koji su orijentisani na odnos s klijentima u najširem smislu reči. Pravo predugovornog informisanja, koje su utvrdili novi propisi, omogućava svakom potencijalnom klijentu da pre zaključenja ugovora o osiguranju sagleda sve elemente od značaja za donošenje takve odluke. Namera Narodne banke Srbije jeste da se ova obaveza društava za osiguranje dosledno sprovodi i kontinuirano unapređuje, posebno kada su u pitanju kolektivna osiguranja i slični oblici u kojima ne postoji direktan kontakt sa osiguranim licem. Interne procedure i mehanizme za rešavanje odštetnih zahteva društva za osiguranje dovode na više nivoe, a supervizor svoje aktivnosti usmerava i na osnovu podataka o broju i učestalosti prigovora koje klijenti upućuju samim društvima. Iako supervizija osiguranja ne rešava pojedinačne prigovore, već to može da čini samo funkcija zaštite korisnika, opisana supervizijska delovanja najbolja su prevencija i garancija većeg kvaliteta usluga osiguranja. Pored toga, radili smo i na kreiranju mehanizama za podizanje nivoa kompetencija i kontinuiranu edukaciju lica koja obavljaju poslove posredovanja i zastupanja u osiguranju, kao i na transparentnosti informacija, zahvaljujući kojoj se danas, putem javnih registara Narodne banke Srbije, mogu dobiti sve željene informacije o učesnicima na tržištu osiguranja.\nDruštveno odgovorna supervizija osiguranja, kakvu smo izgradili, sve svoje aktivnosti prožima jednim osnovnim ciljem – da njeni rezultati budu vidljivi u različitim aspektima svakodnevnog života ljudi. Takvi rezultati su ostvareni najpre na polju dobrovoljnosti i svrsishodnosti osiguranja, koju smo postigli eliminisanjem pojava kao što su naplata osiguranja uz autobuske karte ili prinudno dodavanje stavke osiguranja na račune komunalnih usluga. Pravo izbora klijenta ostaje neprikosnoveno, a dužnost učesnika na strani ponude i dalje će biti da obezbede lako razumljive usluge osiguranja, prilagođene potrebama građana i privrednih subjekata, odnosno puno ostvarivanje prava po osnovu osiguranja od strane osiguranika, korisnika osiguranja i trećih oštećenih lica. Narodna banka Srbije nastaviće da vodi nadzor nad obavljanjem delatnosti osiguranja ovako definisanim pravcem i u budućem periodu.\nGodišnji izveštaj o stanju sektora osiguranja u Srbiji za 2016. godinu


Najstariji do vakcine bez prijave, ovog vikenda punkt neće raditi - Bujanovačke\nPočetna KORONA Najstariji do vakcine bez prijave, ovog vikenda punkt neće raditi\nNajstariji do vakcine bez prijave, ovog vikenda punkt neće raditi\nBujanovačke29. jan 2021.KORONA, NASLOVNA0\nBujanovac, 29. januar 2021. Vakcinacija bez prethodne elektronske prijave na portalu eUprava moguća je samo za građane starije od 75 godina, rekla je Bujanovačkim direktorka Doma zdravlja dr Daliborka Pavlović.\nPo njenim rečima, do sada je u Bujanovcu vakcinisano više od 600 građana, u poslednja dva dana 208.\n-Do sada nisu zabaležene bilo kakve neželjene reakcije kod vakcinisanih i mogu da kažem da se proces imunizacije sprovodi u najboljem redu. Držimo se spiskova koje dobijamo na osnovu elektronskih prijava, a najnovija preporuka je da mimo spiskova vakcinišemo samo građane starije od 75 godina – kaže dr Pavlović.\nZa razliku od prošlog vikenda, tokom predstojećeg punkt za imunizaciju neće raditi, jer, kako nam je rečeno, nema novih spiskova.\nTo zapravo znači da su kinesku vakcinu dobili svi koji su do sada izrazili interesovanje i da se čekaju nove prijave.\nTAGdr daliborka pavlović stariji od 75 vakcinacija\nPrevious PostU Bujanovcu se ovog vikenda vakcinišu građani Kosovskog pomoravlja Next PostArifi primio Fajzerovu vakcinu


Nada Avžner: Stiglo 120 stabala, u narednom periodu očekujemo veću količinu sadnog materijala - Pirot Plus Online\nNada Avžner: Stiglo 120 stabala, u narednom periodu očekujemo veću količinu sadnog materijala\n25. oktobar 2018. 15:00 Gradska hronika Pirot Plus Online\nJavno preduzeće “Komunalac” ovih dana uveliko priprema teren za sadnju novih stabala na određenim lokacijama u gradu. Prema planu za 2018. godinu radnici “Komunalca” će do kraja novembra zasaditi 779 različitih vrsta drveća. Danas je stigla prva količina, 120 sadnica, za jesenju sadnju koju “Komunalac” planira da realizuje do početka zime, izjavila je za Plus onlajn Nada Avžner, zamenik direktora JP “Komunalac”.\nOve sadnice će biti iskorišćene za dopunu drvoreda u ulicama Srpskih vladara, Drugi ring, Alekse Šantića, Vojvode Stepe, Ćirila i Metodija, na starom delu Keja, u Takovskoj ulici i pedesetak stabala planirano je za Kej od Železničkog mosta do Gradskog kupališta, navela je Avžner.\nPrema rečima Nade Avžner druga faza ovog projekta realizuje se preko Gradske uprave Pirot i očekuju u narednom periodu veliku količinu sadnog materijala. Planirano je formiranje drvoreda kod Kompenzacionog bazena, do Bolnice i pošumljavanje na Sarlahu četinarskim vrstama.


BalkanMagazin :: Produženje roka za prijavu na NIS-ov konkurs "Zajednici zajedno"\nKaravan NIS-a “Zajednici zajedno” obilazi škole u Srbiji\nponedeljak, 05. jul 2021 14:01\nPravo na prijavljivanje imaju ustanove kulture, predškolske, školske i visokoškolske institucije, sportske, zdravstvene i mešovito kulturno-sportsko-rekreativne organizacije osnovane od strane lokalnih samopurava, kao i udruženja građana koja u oblasti ostvarivanja ciljeva imaju i zaštitu životne sredine.\nKonkursom „Zajednici zajedno 2021“ obuhvaćeno je 12 partnerskih gradova i opština: Beograd, Novi Sad, Požarevac, Niš, Čačak, Zrenjanin, Pančevo, Kikinda, Kanjiža, Novi Bečej, Srbobran i Žitište.\nKompanija NIS je izdvojila sredstva u iznosu od 107,5 miliona dinara za finansiranje projekata koji su usmereni na unapređenje zaštite životne sredine u partnerskim gradovima i opštinama kroz uvođenje sistema solarnog napajanja i osvetljenja, zamenu kotlova, uređenje javnih gradskih parkova i parkovskih površina, sadnju autohtonih vrsti biljaka, postavljanje inovativnih ekoloških parkovskih elemenata, solarno osvetljenje parka, postavljanje reciklažnih kanti i kontejnera.\nProgram „Zajednici zajedno“ se ove godine realizuje u saradnji sa Ministarstvom rudarstva i energetike i Ministarstvom zaštite životne sredine Republike Srbije.\nRezultati konkursa biće objavljeni do 29. septembra 2021. godine, a sve informacije o uslovima i propozicijama javnog konkursa „Zajednici zajedno“ mogu se pronaći na internet adresi https://www.nis.eu/zajednici-zajedno/.


Remi Poleta i Spartaka u derbiju\nU opštinskom derbiju vrha tabele koji je odigran u okviru 13. kola Druge južnobanatske lige Zapad – Sever u Idvoru su domaći Polet i Spartak 1911 iz Debeljače odigrali nerešeno 2:2.\nSpartak savladao Polet\nFudbaleri Spartaka 1911 ostaju lideri Druge južnobanatske lige Zapad – Sever pošto su u Debeljači pobedili Polet iz Idvora rezultatom 2:0 golovima Černjoša u prvom i evrogola Kovrlije u drugom delu meča.\nTrinaestog avgusta prijateljski meč Poleta i Spartaka\nU nedelju 13. avgusta sa početkom u 18. časova odigraće prijateljski meč u Idvoru Polet i Spartak 1911 iz Debeljače.\nDruga južnobanatska liga Zapad počinje 3. septembra\nDruga južnobanatska liga Zapad grupa Sever počinje svoje putešestvije u sezoni 2017/18 3. septembra. Odmah u prvom kolu je na programu opštinski derbi u Uzdinu: sastaju se Unirea i Spartak 1911 iz Debeljače. Utakmica počinje u 16. časova i 30. minuta. Sedamnaestog septembra je meč trećeg kola u Idvoru između Poleta i Pobede iz\nPolet pobedio Spartu u međunarodnoj utakmici\nU međunarodnoj fudbalskoj utakmici u Idvoru odigranoj povodom Bostanijade su igrači domaćeg Poleta savladali Spartu iz Gotloba iz Rumunije rezultatom 5:4. Ovo je prva pripremna utakmica Poleta pred nastavak šampionata u Drugoj južnobanatskoj ligi Zapad grupa Sever. U prethodnoj sezoni su fudbaleri iz rodnog mesta Mihajla Pupina bili\nPobeda Poleta, remi Spartaka\nU prvim četvrtfinalnim utakmicama plej ofa Druge južnobanatske lige Zapad je Polet u Idvoru u odličnoj fudbalskoj predstavi pobedio Stari Tamiš rezultatom 4:2, na poluvremenu bilo je 2:1. U Banatskom Brestovcu je Budućnost odigrala nerešeno bez golova sa Spartakom 1911 iz


Podrška Ministarstva privrede digitalizaciji APR-a\nMinistarka privrede u Vladi Republike Srbije Anđelka Atanasković razgovarala je danas, u okviru upoznavanja sa resorom i radom agencija u nadležnosti ovog ministarstva, sa direktorom Agencije za privredne registre (APR) Milanom Lučićem.\nOna je izrazila spremnost resornog ministarstva da pruži podršku u realizaciji budućih planova Agencije, naročito u oblasti digitalizacije, kako bi se uvođenjem elektronskih usluga smanjila suvišna papirologija i dodatno unapredilo poslovanje privrednih subjekata.\nLučić je ministarku upoznao sa nadležnostima i tekućim poslovima Agencije, kao i radom arhiva APR u Rakovici, u okviru kojeg će korisnici moći, još na jednom mestu, da obavljaju administrativne poslove u Agenciji.\nPrema njegovim rečima, time je građanima obezbeđena veća dostupnost usluga te institucije.\nPredstavnici Agencije upoznali su ministarku i njene saradnike sa aktivnostima koje su preduzete na objedinjavanju arhive značajne za privredu zemlje, koja datira od 1947. godine do danas.\nArhivu čini približno 35 kilometara papirne arhivske građe i dokumentarnog materijala, nastalog u radu Agencije, kao i ona koja je preuzeta od drugih državnih organa u čijoj je nadležnosti bilo vođenje registara pre osnivanja Agencije.\nU skladu s atim, Atanasković je izrazila zadovoljstvo zbog načina na koji je Agencija za privredne registre uspela da reši problem zbrinjavanja i čuvanja arhivske građe, kao kulturnog dobra od posebnog značaja, pre svega, za celokupnu privredu.